«Дарё» эксклюзив интервьюси: «Уяли алоқа мамлакатга миллиардлаб доллар даромад олиш имконини беради» - Daryo\n09:05, 28.08.2017 13671\n«Дарё» эксклюзив интервьюси: «Уяли алоқа мамлакатга миллиардлаб доллар даромад олиш имконини беради»\nHuawei Tech Investment Tashkent компанияси бош директори Ван Пэн билан интервью.\nФото: «Дарё» / Бахтиёр Насимов\n— Жаноб Ван Пэн Huawei компаниясининг Ўзбекистонда ахборот технологияларни ривожлантиришга киритган инвестициялари ҳажми қанақа?\n— Мамлакатдаги 17 йиллик фаолиятимиз давомида 110 миллион доллардан зиёд инвестиция киритдик. Энг аҳамиятли лойиҳалар қаторига Uzinfocom, UzMobile, мобил операторлар билан ҳамкорликда амалга оширилаётганларини киритишим мумкин. Устига-устак уяли операторлар, корпоратив мижозлар ва якуний истеъмолчилар учун лойиҳалар бутун Ўзбекистон ҳудуди бўйлаб амалга оширилмоқда. Масалан, Beeline, UzMobile ва UMS учун база станциялари. Компания мутахассислари ҳисоб-китобларига кўра, Ўзбекистон аҳолисининг ярмидан кўпи у ёки бу тарзда Huawei технологияларига асосланган мобил ва телекоммуникация алоқасидан фойдаланади.\n«Битта тугмани босиш кифоя»\n— Яқинда Халқаро пресс-клубда Ўзбекистонда мобил алоқа оқими зичлигини чеклашнинг ноўрин тарзда паст (2,5 mkW/см² дан баланд эмас) чегараси амал қилиши ҳолати фаол муҳокама этилди. Мобил операторлар фикрича, бу телекоммуникациялар соҳаси тараққиётини ушлаб турибди, шунингдек, мобил алоқа сифати ва нархига салбий таъсир қиляпти. Сизнинг ушбу муаммо юзасидан нуқтаи назарингиз қандай?\n— Европа билан таққосласак, Ўзбекистонда нурланишнинг одам саломатлигига ва аҳолига таъсири бўйича талаблар анча, тўрт карра қатъийроқдир. Европада ўртача стандарт 10 mkW/см². Бу ерда шуни эътиборга олиш керакки, Европада 2G, 3G, 4G алоқалари бўйича кўп йиллик чуқур тадқиқотлар ўтказилган ва илм-фанга асосланган тавсиялар берилган. Менимча, Ўзбекистонда фуқаролар саломатлигига хавф солмаган ҳолда бемалол европача тавсиялар ва стандартларни асос қилиб олиш мумкин.\nМенимча, Ўзбекистонда фуқаролар саломатлигига хавф солмаган ҳолда бемалол европача тавсиялар ва стандартларни асос қилиб олиш мумкин.\n— Агар эртага Соғлиқни сақлаш вазирлиги билан келишилган ҳолда сигнал даражасини ошириш ҳақида қарор қабул қилинса, қўшимча ускуналар керак бўладими? Ёки дастакни бураш кифоя бўладими?\n— Бунинг учун битта тугмани босиш кифоя. Аммо кенг полосали Интернет алоқаси ва мобил интернетнинг кириб бориш даражасини ошириш масаласига келсак, унинг ечими анча мураккаброқ. Ўзбекистонда бу баъзи қўшни мамлакатлардагига қараганда сезиларли даражада паст. Бу оптик толали кабелларни ётқизиш билан боғлиқ етарлича кўп маблағ талаб қиладиган жараёндир.\nЎзбекистонда АКТ истиқболлари\n— Сиз 16 йилдан буён Huawei’да ишлайсиз, устига-устак, сўнгги йилларда Марказий Осиё ва Кавказ минтақасидасиз. Бир дақиқага тадбиркор эканлигингизни, 75 миллиард доллар айланмаси бўлган компания вакили эканлигингизни унутиб туринг. Менга ахборот технологиялари соҳасидаги мутахассис сифатида жавоб беринг: Ўзбекистонда АКТни ривожлантириш истиқболлари ҳақида нима дея оласиз?\n—Буни қанчалик истасам-да, Huawei ходими ва бизнесмен эканлигимдан фикран узоқлаша олмайман. «Ван Пэн шундай деди» деган гапни ўқиб, буни компаниянинг фикри сифатида қабул қилишади.\nЎзбекистонда АКТ соҳасини ривожлантириш учун бир қатор рақобатбардош афзалликлар бор.\nБиринчиси. Марказий Осиёдаги энг кўп аҳоли. Катта бозор.\nИккинчиси. Ёшлар жуда кўп. Ёшлар ҳамиша янгиликка, янги технологияларга интилади, янги ишланмалар билан қизиқади.\nУчинчиси. Таълим. Мамлакатда талабалар, университетлар битирувчилари кўплигидан хабарим бор. Бунинг устига, сизда ўқувчилар ва талабалар кўп тилда сўзлашади, кўпинча иккитадан ортиқ тил билади, бу ҳам фикрлашнинг мослашувчанлигидан дарак беради.\nБитта база станциясини ўрнатиш учун 9 (!) ой сарфлаш ва 20 та турли идоралардан рухсат олиш керак.\nБу афзалликлардан тўлиқ кўламда фойдаланиш учун кўпроқ очиқлик керак ва маданияти, бозордаги вазияти ўхшаш мамлакатлар билан кўпроқ алоқалар зарур. Булар ҳам минтақадаги қўшни мамлакатлар, ҳам Беларусь, Украина, Россия ва Туркия. Бу муаммоларни биргаликда муҳокама қилиш, ривожланишга халал берувчи омилларни бартараф қилиш учун керак.\nБугун уяли алоқа операторларининг ҳар бири ишончли қамров учун қўшимча яна 2000 тадан база станцияларини ўрнатиши керак. Кўпчилик вилоятларда фақат 2G, яъни фақат овозли телефон ишлайди. 3G тармоғи билан мамлакат ҳудудининг 50 фоизигина қамраб олинган.\nМен ҳозир конвертацияни тилга олиб ўтирмайман, чунки ушбу муаммони ҳал қилишдаги ривожланишни кўряпман.\nАммо масала қуйидагича. Битта база станциясини ўрнатиш учун 9 (!) ой сарфлаш ва 20 та турли идоралардан рухсат олиш керак. Ноўрин равишда мураккаб ва кўпга чўзиладиган жараён. Дунёдаги бошқа жойларда бунга кўпи билан бир ой керак бўлади. Буларнинг барчаси операторларнинг сармоялар киритишига тўсқинлик қилади.\n135 000 000 нафар хитойлик сайёҳларнинг 2000 нафари, яъни уларнинг умумий сонидан 0,0015 фоизигина Ўзбекистонга ташриф буюрди.\nЎзбекистонда тарихий қадамжолар ва ажойиб меъморий ёдгорликлар кўп. Балки бу сизни ҳайратлантирар, аммо уяли алоқанинг яхшиланиши мамлакатга туризмдан миллиардлаб доллар қўшимча даромад олиш имконини бериши мумкин.\nХитой — мамлакатидан ташқарига чиқиладиган туризм бўйича жаҳонда етакчи. 2016 йилда 135 миллион хитойлик дунё бўйлаб саёҳат қилди ва 261 миллиард доллар сарфлади. Бу 135 000 000 нафар хитойлик сайёҳларнинг 2000 нафари, яъни уларнинг умумий сонидан 0,0015 фоизи Ўзбекистонга ташриф буюрди.\nНима учун? Чунки хитойликлар бу ерда қизиқарли нарсалар кўп эканлигини билмайди. Видеосюжет суратга олиб ёки фотоальбом яратиб, сайёҳлар кўпинча уларни ижтимоий тармоқларга жойлай олмайди. Алоқа етарли даражада эмас.\nХитойликларга, қолаверса, барча сайёҳларга яхши меҳмонхоналар, транспорт ва… туризмни ривожлантиришнинг асосий дастакларидан бири сифатида дадил замонавий мобил алоқа керак.\n— Биз сиз билан қизиқ бир хонада мулоқот қиляпмиз. У нима учун мўлжалланган?\n— Бу булутли технологиялар инновацион маркази, уни биз роппа-роса бир йил аввал очганмиз. Ҳали ҳеч ким бунақа Customer Experience Center қурмаганди. Бу ерда ҳеч нарса макет эмас, ҳамма нарса ҳақиқий ва ҳамма тизимлар ишлайди. Ҳар бир мижоз — ҳукумат буюртмачилари, уяли алоқа операторлари, корпоратив шериклар — бу ерда ўзига керакли нарсани топади.\nМижоз келганида осон мулоқот қилиш мумкин бўлган муҳитга тушиб қолади: энг замонавий технологиялар, дастурий маҳсулотлар ва ускуналар, кенг полосали интернет алоқаси ва IPTV (Internet Protocol Television, интерактив телевидение)да ишловчи «ақлли уй».\nКомпаниянинг бундай show-room’лари дунё бўйлаб 150 та бўлиб, улар бош қароргоҳ билан ягона тармоққа боғланган. Биз, масалан, турли мамлакатлардаги уяли алоқа операторлари ҳақидаги: Туркманистонда, Қозоғистонда алоқа қамрови ҳақидаги ахборот билан айирбошлашишимиз мумкин — биз бу ахборотни учинчи мамлакатлар орқали сотиб олганмиз. Мутахассислар у ёки бу муаммо бошқа якуний бозорда қандай ҳал этилганини ўрганиши мумкин.\nБу самарали: фақат томоша қилишнинг ўзи эмас, Customer Experience Center платформаси орқали ўйлаш ҳам.\n— Huawei’нинг Ўзбекистондаги энг аҳамиятли лойиҳалари қайсилар? Шахсан ўзингиз амалга оширилган лойиҳалардан қайси бири билан фахрланасиз?\n— Фикримча, 17 йил давомида Ўзбекистонга катта ҳисса қўшган ҳолда бажарган барча лойиҳаларимиз билан фахрланишимиз мумкин. Мен шу ерда ўтказган бир ярим йил ичида биз Uzinfocom учун UzCloud дата-марказини ишга тушириш бўйича лойиҳани амалга оширдик. Унинг хотираси ҳажми бир петабайтга тенг. Бу бир миллион гигабайтдан ошади. Шунингдек, биз мамлакатдаги уяли операторларга 4G тизимини ишга туширишга ёрдам бердик, у мобил Интернетга ҳатто Wi-Fi’дан ҳам тезроқ ва кенг полосали Интернет алоқасидан ҳам яхшироқ ишлаш имконини беради.\nАқлли хавфсиз шаҳар — ақлли тиббиёт, ақлли таълим, ақлли бошқарув ва ақлли ҳукумат.\n— «Ўзбекистонни янада ривожлантириш бўйича ҳаракатлар стратегияси»да «Электрон ҳукумат» тизимини такомиллаштириш зарурияти алоҳида таъкидланган. Давлат муассасаларининг рақамли трансформацияси нима дегани?\n— Қарорлар ҳеч қачон бир-биридан ажралган ҳолда амалга оширилмайди. Рақамли трансформация бу, биринчи навбатда, «Ақлли шаҳар». Чунки ақлли хавфсиз шаҳар — «ақлли тиббиёт», «ақлли таълим», «ақлли бошқарув» ва «ақлли ҳукумат».\nШаҳарлар улкан: мактаблар, университетлар, касалхоналар, корхоналар — барча ташкилотлар бир-бири билан боғлиқ. Бу ягона платформада амалга оширилади ва ягона инфратузилмага бирлаштирилган. Албатта, тизим жуда мураккаб, уни қадам-бақадам қуриш керак. Чорраҳалардаги видеокамералар — биринчи қадам, холос, фақат бошланиши.\nБиз давлат тузилмалари фаолияти самарадорлигини оширишнинг яхлит дизайнини таклиф қилдик. Жараён осон эмас, бу ерда сиёсий ирода ҳам керак.\nЭнг асосийси — ахборот технологиялари барча департаментларга тўғри ва тез ишлашда ёрдам беради. Одамлар доим адашади, компьютер эса — йўқ. Компьютер одамнинг кўрсатмаларига биноан фикрлайди. Асосийси, ушбу кўрсатмаларни тўғри бера олиш.\nТизим 16 миллион кишилик шаҳарда битта фотосуратга қараб одамни топиш ва у кун давомида қаерда бўлганини қайд этишга қодир.\nСўнгги йилларда Ўзбекистонда шаҳарлардаги интеллектуал хавфсизлик тизимларини қўллаган ҳолда «Хавфсиз шаҳар» концепцияси элементларини жорий қилишмоқда.\nБиз Ўзбекистон Республикаси Ички ишлар вазирлиги билан «Хавфсиз шаҳар» вазиятли бошқарув маркази лойиҳасини муҳокама қиляпмиз. Huawei Safe City ечими дунёнинг 30 мамлакатидаги 100 та шаҳарда амалга оширилган. Америкада, Европада, Осиёда ва Африкада бизнинг лойиҳаламиз ишламоқда.\nРежамизда — Ўзбекистонда Осиёдаги энг замонавий тизимни ўрнатиш бор.\nЖаноб Президент ишни шу йилиёқ бошлаб, икки йилдан сўнг ишга тушириш кераклигини айтди. Шунинг учун ИИВ мутахассислари бунинг устида жиддий ишлаётганини биламан.\nЎзбекистон ИИВ мутахассислари делегацияси апрелда Шэньчжэндаги Huawei кўргазма залига ташриф буюрди. 16 миллион аҳоли яшаб, ўқиб, ишлайдиган Шэньчжэнь шаҳри мисолида тизим амалда қандай ишлаши билан танишди. ИИВ мутахассислари Жамоатчилик хавфсизлиги вазирлигининг шаҳар бўлими ишини ўрганди, мутахассислар билан мулоқот қилди.\nТасаввур қилинг: тизим 16 миллион кишилик шаҳарда битта фотосуратга қараб одамни топиш ва у кун давомида қаерда бўлганини қайд этишга қодир. Машина рақами бўйича эса бир кун ичида шаҳар бўйлаб босиб ўтган йўналишларини аниқлайди.\nТўрт йилдан бери шаҳарда ишлаб келаётган фантастика.\nБиз энг замонавий технологиялар воситасида Тошкентни хавфсиз ақлли шаҳар қилишга ёрдам бера оламиз. Тизимлар чиқимдор, аммо улар ўз харажатини қоплайди.\n— Тошкентда қаерда дам олишни ёқтирасиз? Ўзбекистоннинг қаерларида бўлгансиз ва яна қаерларни кўришни истайсиз?\n— Оилам билан Чорвоқ сув омборига боришни яхши кўраман. Амир Темур майдонига бориб, у ердан Сайилгоҳ пиёдалар кўчаси бўйлаб сайр қилиш ёқади, тез-тез «Самарқанд Дарвоза»га бориб турамиз. Самарқандда ва Фарғона водийсида бўлганман. Бухоро ва Хивага албатта боришни хоҳлайман.\n— Ўзбекистоннинг қандай газета ва журналларини ўқиб турасиз? Қайси янгиликлар сайтларига кирасиз?\n— Кўпроқ ахборот-коммуникация технологиялари билан боғлиқ нашрлар ва сайтларни ўқиб бораман. Бундан ташқари, мен ўз ҳамкасбларим, хитойлик ходимлар билан бирга ҳафтасига икки марта ўзбек тилини ўрганяпман. Балки тез орада сизнинг ўзбек тилидаги сайтингизни ҳам ўқий оларман.\nБалки тез орада «Дарё» сайтида ўзбек тилидаги мақолаларни ўқий оларман.\n— Сизда битта номоддий мўъжизани амалга ошириш имконияти бўлганида, нима қилардингиз?\n— Агар бутун бир йил давомида иш ҳақида, замонавий алоқа воситалари ва бизнес ҳақида унутиш имконим бўлганида, рафиқам ва фарзандларим билан сайёра бўйлаб саёҳатга чиққан бўлардим. Бу саёҳат бутун бир йил давом этишини истардим. Уларга турли мамлакатлар гўзалликларини кўрсатишни ва улар билан боғлиқ воқеаларни гапириб беришни хоҳлардим.\n— Қандай таомларни ёқтирасиз?\n— Ўзим Хитойнинг шимолиданман ва шу сабабли лағмонни яхши кўраман. Шимолликлар хамирли таомларни афзал кўришади, жанубда эса кўпроқ гуруч ейишади. Ўзбек таомларидан сомса ёқади. Қўқонча, самарқандча ва тошкентча тўй оши ёқади. Шашлик эса дунёнинг ҳамма жойида бор.\n— Тасаввур қилинг, сизни ҳозир Ўзбекистоннинг барча аҳолиси ўқимоқда. Уларга нима деган бўлардингиз?\n— Мен Ўзбекистонни яхши кўраман. Мамлакат гўзал, тарихи бой. Икки мамлакат ўртасидаги дўстлик чуқур илдизга эга эканлиги менга ёқади ва мен Ўзбекистон ва Хитой ўртасидаги алоқаларнинг ривожланишига ўз ҳиссамни қўшишни истайман.\n— Сизни Ўзбекистонда қандай эслаб қолишларини хоҳлардингиз?\n— Агар беш йилдан кейин сиз мени «Ван Пэн — ишончли одам. Айтган ишини қиладиган ҳалол одам» деб ёдга олсангиз, мен ўзимни энг бахтли одам деб ҳисоблайман.\nВан Пэн — Wang Peng\n1978 йилда Хитой Халқ Республикасининг Шаньси вилоятида туғилган.\n1997—2001 йилларда Харбин технология институтида алоқа муҳандиси бўлиб ишлаган.\nHuawei компаниясида 2001 йилдан буён фаолият юритади.\n2016 йилда Huawei Tech Investment Tashkent компаниясига бош директор этиб тайинланган.\nРафиқаси билан биргаликда бир қиз (8 ёш) ва бир ўғил (4 ёш) фарзандини тарбияламоқда.\nХитой, инглиз ва рус тилларини билади.\nБахтиёр Насимов, шарҳловчи\n14:41 Бугун 1067\n14:26 Бугун 439\n14:11 Бугун 1793\n13:57 Бугун 3869\n13:54, 21.10.2021 114525\n18:13, 21.10.2021 72682\n18:33, 21.10.2021 70553\n22:36, 20.10.2021 67766


Самарқанд давлат университетида таҳсил олаётган хорижий талабалар қарашлари\nМен Маматқулова Луиза Жамаловна, Самарқанд Давлат Университети иқтисодиёт ва бизнес факультетининг 3-босқич талабасиман. Мен факультетимни жуда яхши кўраман, ўқитувчилар жуда хушмуомала, тушунарли ва барча дарсларини қизиқарли тарзда ўтказадилар. Бизнинг факультетимиз жуда фаол. Биз олимпиадаларда ва бошқа турли мусобақаларда қатнашадиган барча тадбирларда қатнашамиз. Агар мен синфдошларим ҳақида гапирадиган бўлсам, улар бир-бирига жуда меҳрибон. Биз жуда дўстона гуруҳмиз ва бизнинг миннатдорчилигимизни деканимиз жаноб Баходир Сафаровга етказамиз, у киши ҳар доим бизга қийин пайтларда ёрдам берадилар ва ҳар қандай муаммоларни ҳал қилишда ҳеч қачон йўқ демайдилар. Бизга билим бергани учун факултетимизнинг барча профессор-ўқитувчилар жамоасига миннатдорчилик билдирмоқчиман. Ушбу факултетни танлаганимдан жуда хурсандман.\nМенинг исмим Айдана Шарипова. Мен Туркманистон Республикасиданман. Мен Ўзбекистон Республикаси ва Самарқанд шаҳри ҳақида қисқача тўхталмоқчиман. Бу мамлакат жуда чиройли ва ўсиш учун барча имкониятларга эга. Мен Самарқанд Давлат Университети Тарих факультетининг 3-босқич талабасиман. Бу эрда бизга малакали профессор-ўқитувчилар дарс беришади. Ўзбек халқи жуда меҳмондўст ва мен Ўзбекистондек мамлакатда ўқиганимдан фахрланаман.\n5230100- Иқтисод (тармоқ ва сохалар бўйича)сиртқи\nМенинг исмим Фируза Давроновна. Мен Россия Федерациясида туғилганман. Агар биз Ўзбекистон ҳақида гапирадиган бўлсак, менимча, бу барча турдаги ижобий имкониятларга эга мамлакат. Бу ерга келган ҳар бир киши, мен каби, бу эрда яшашни давом эттиришни истайди. Менга айниқса қадимий Самарқанд шаҳри ёқади. Мен ҳозирда Самарқанд Давлат Университетида таҳсил олаяпман. Мен хозирда биринчи курс талабасиман ва бу ерда ўқиётганимдан жуда хурсандман. Яқин келажакда университет номини янада улуғлашни хоҳлайман\nМен Қодиров Дарягули, Туркманистон фуқаросиман. Мен Жисмоний маданият факультетининг 4 босқич талабасиман. Университетимиз мен учун дунйодаги энг гўзал университетлардан бири. Дарслардан кейин кечқурун булвар хиёбони атрофида сайр қилиш менга ўз ватанимда эканлигимни ҳис қиламан. Менинг ихтисослигим жисмоний маъданият, бизда кўп машғулотлар мавжуд бўлиб, асосан катта ва шинам спорт майдонларида бўлади. Малакали ўқитувчилар ёрдамида биз дўстона жамоа сифатида ўзимизни мустаҳкамлашда ҳеч қачон чарчамаймиз. Мен Самарқанд Давлат Университети талабаси эканлигимдан фахрланаман.\n5101306-Филология (рустили ва адабиёти)\nМен Бафоев Шокиржон, Тожикистон Республикаси фуқароси. Менинг Ўзбекистон ҳақидаги тасаввурим бошқача, чунки қадим замонлардан буён мамлакатларимиз ўртасида ўхшашликлар кўп бўлган. Бу эрда бўлишим менга нафақат ўқишда устун бўлиш, балки қадимий Самарқанд меъморий ёодгорликлари ва бой тарихи билан танишиш имкониятини берди. Ҳозирда мен Самарқанд Давлат Университетининг “Рус-филологияси ва тилларни ўқитиш” мутахассислиги 2-босқич талабасиман. Мен бу ерда бўлганимдан жуда хурсандман.\nҲо Лим Сон\n10.00.01-Ўзбек тили, докторантура\nМенинг исмим Ҳо Лим Сон, Жанубий Кореянядан докторант талабаман. Мен фотожурналистика ва тарих фанлари бўйичатаҳсил олганман. Шу сабабли мен дунёнинг турли тарихий жойларига саёҳат қилишга қизиқаман.\nБиринчи марта 2007 йилда шарқий Туркистонга ташриф буюрганимда, унинг табиий гўзаллиги ва гўзал ландшафтлари мени қойил қолдирган. Айниқса, бу ердаги инсонларнинг меҳрибонлиги мени ҳайратга соларди. Шундан кейин, шарқий Туркистоннинг туркий халқлари маданияти ва тарихи билан қизиқдим. Шунингдек, мен ўзбек ва уйғур қарлуклар номи билан танилган бир миллатга мансублигини ўргандим.\nМен 2019 йилда биринчи марта Самарқандга келганимда Маҳдуми Аъзам қабрини зиёрат қилган эдим. У Ғарбий Хитой ва шарқий Туркистонда ислом таълимоти ва диний билимларини тарқатган кўплаб авлиёларнинг аждодидир. Термиз, Қарши ва Бухорога саёҳат қилганимда, Ўзбекистон тарихи соҳасида илмий изланишлар олиб борадиган ҳақиқий хазина эканлигини англадим. Мен Кореядаги бир йилда урганадиган нарасаларни Самарқанддаги бир кунда органишга муяссар болдим.\nАлбатта, у ерда жуда кўп юқори рейтингга эга бўлган таълим муассалари мавжуд, аммо Самарқанд Давлат университети ўзининг атроф-муҳитига эга бўлган марказий маскандир. Бу Марказий Осиё тарихи ва маданиятини ўрганишни истаган тадқиқотчи учун қимматбаҳо маскан ҳисобланади.\nШунинг учун докторлик диссертациясининг биринчи йилида форс-араб ёзувига асосланган чиғатой тилини ҳамда форс тилини пухта ўрганишни режалаштирганман. Бу менга ушбу икки тилнинг ўзаро боғлиқ томонларини таҳлил қилишга имкон беради. Мен ушбу режаларни Самарқанд Давлат Университети ўқитувчилари ва профессор-ўқитувчилари ёрдамида амалга оширмоқчиман.\nМен Руминиянинг Орадия университетидан келган талабаман, Ўзбекистонга Эрасмус + Cредит Мобилитй дастури асосида 2021 йил 10-майдан бошлаб 2 ой муддатга келганман.\nЭрасмус+ грант дастури мен учун янги қирраларни очишга сабабчи бўлди. Шу туфайли мен Осиёни янги томондан очдим. Самарқанд - Ўзбекистон маданиятининг пойдевори, ҳар ҳафта у янги нуқтаи назардан очилади. Ҳар сафар у мени янги сайёҳлик йўналиши ёки жуда меҳмондўст ва диққатли аҳолиси билан ҳайратга солади.\nУшбу дастур менга румин тилидан фарқ қиладиган янги ўқув дастурини синаб кўриш имкониятини беради. Бу менга янги профессионал тузилмани ўрганишим ва мени туризм соҳасида яхши мутахассис сифатида шаклланишим учун имкон беради. Университетда талабалар ҳаётида фаол иштирок этиб, янги маданият ва янги турмуш тарзига осонроқ мослашишимга ёрдам берадиган ходимлар ишлайди. Университетнинг яна бир кучли томони шундаки, ўқитувчилар томонидан турли хил тилларни билиш орамиздаги тил тўсиғини йўқ қилишга имкон берди.\nЭмерита факултети кутубхоначиси\nЮта штати университети, Логан, AҚШ\nМен Aнне Ҳедрич, AҚШнинг Юта штати, Логан шаҳридаги Юта штати университетининг эмерита факултети кутубхоначиси сифатида фаолият олиб бораман. Aвгуст ойидан бошлаб 5 ой давомида Самарқанд давлат университетида Фулбрайт стипендияси совриндори сифатида ишлайман ва икки университетда академик кутубхона амалиёти ва хизматлари ҳақида маълумот алмашамоқчиман. Шунингдек, мен талабаларга соҳалар бўйича тадқиқот жараёнида ахборот ва илмий адабиётларни топиш ва улардан фойдаланиш бўйича кўрсатмалар бериб бораман. Инглиз тили она тилим бўлганлиги сабабли Халқаро ҳамкорлик бўлимига маслаҳатчи сифатида қабул қилиндим.\nШахсан ўзим кўп йиллар давомида Марказий Осиёга қизиқиб келганман ва бу қизиқишим Самарқанд давлат университетида ташрифга тайёргарлик кўрганим сари ортиб борди. Мен университетни мағрур анъана ва тарихнинг таъсирчан аралашмаси, янги технология ва истиқболни кенгайтиришга интилиш деб биламан. Бу формула мамлакатда ва бутун дунёда одамларнинг ҳаётини яхшилашга ҳисса қўшадиган бой таълим беради. Самарқанд давлат университети - бу меҳмондўст мезбон, у чет эллик меҳмонларни ўз уйида ҳис қилишидан устун туради ва Самарқанд шаҳри ўзининг ажойиб тарихий бойликлари ва гўзал яшил майдонлари ва ҳар бир бурчагида қизиқарли нарсалар билан ҳайратланарлидир. Мен Ўзбекистонда ўтказган вақтимдан жуда хурсандман ва бу буюк университетнинг 600 йиллик тарихининг бир қисми бўлиш шарафига муяссар бўлиш мен учун бахт!


UzNews - Самарқандда фарзандини даволашга келмаган шифокорларни калтаклаган фуқаро қамоққа олинди\n19 июл 2021, 21:52\nСамарқандда фарзандини даволашга келмаган шифокорларни калтаклаган фуқаро қамоққа олинди\nМаст ҳолда тез тиббий ёрдам бўлимига борган фуқаро фельдшерни ишхонасида, шифокорни ўз уйида урган.\nСамарқанд вилояти ИИБ\nАввалроқ, Самарқанд вилоятида фуқаро фарзандини даволашга келмаган шифокорларни калтаклагани ҳақида хабар бергандик.\nСоғлиқни сақлаш вазирлиги Матбуот хизмати ҳолат қандай содир бўлганини маълум қилди.\nАниқланишича, 15 июль куни соат тахминан 22:30 да Пастдарғом тумани “Зарбдор” оилавий шифокорлик пунктида жойлашган тез тиббий ёрдам бўлимига туманнинг Қўшқудуқ маҳалласида яшовчи фуқаро Х.М. маст ҳолда келади ва 22 ёшли ўғли М.Ж. бетоб эканлигини айтиб, шу куни ўз навбатчилигини ўтаётган шифокор Т.Ф. ва фельдшер Н.И.лардан тезда унинг яшаш манзилига боришни айтади. Бироқ бемор манзилига отланган тиббиёт ходимларига телефон орқали бошқа бир манзилдан чақирув бўлади.\nНавбатчи фельдшер Н.И. телефон орқали чақирувни расмийлаштириш вақтида фуқаро Х.М. бетоқатлик билан фельдшер Н.Ини ҳақоратлаб, унга қўл кўтаради. Сўнг калтакланган фельдшерни иш жойида қолдириб, шифокор Т.Ф.ни машинасига ўтиришга мажбурлайди. Яшаш манзилига боргач, фуқаро арзимаган баҳоналар билан шифокорни ҳам ҳақорат қила бошлайди ва шифокорни аёвсиз калтаклайди.\nТиббий текширув давомида 1988 йилда туғилган шифокор Т.Ф.га бош мия жароҳати, жумладан, бош мия чайқалиши, пастки лаб ички юзасида йиртилиш ҳамда кўкрак қафаси юмшоқ тўқмаларининг лат ейиши ташхиси қўйилган. Айни пайтда унга шифокорлар томонидан стационар шароитда зарур тиббий муолажалар кўрсатилмоқда.\nТиббиёт ходимларига тажовуз қилган фуқаро Х.М. га нисбатан қамоққа олиш тарзидаги эҳтиёт чораси қўлланилди ва ҳозирда мазкур ҳолат юзасидан туман ҳуқуқ тартибот идоралари томонидан терговга қадар текширув ишлари олиб борилмоқда.


Ёшлар ташкилотига хос ва мос бўлган энг зўр лойиҳа! » Islohot.uz\nKo'rildi: 290 marta25 мар 10:34Hududiy Islohotlar Prezident\nЁшлар ташкилотига хос ва мос бўлган энг зўр лойиҳа!\nМамлакатимизда ёшларни ҳар томонлама қўллаб-қувватлаш, ҳуқуқ ва манфаатларини ҳимоя қилиш, уларнинг ҳаётда муносиб ўрин топишига кўмаклашиш борасида кенг кўламли ишлар амалга оширилмоқда.\nАйниқса, аҳолининг, хусусан, ижтимоий ҳимояга муҳтож ёшлар манфаати йўлида қилинаётган ишлар таҳцинга сазовор. Бу борада, анъанавий таразда ўтказилиб келинаётган “Ўзбекистон ёшлар иттифоқи таълим гранти” лойиҳаси ёшлар орасида катта қизиқишларга сабаб бўлмоқда.\nКуни кеча Бухоро ёшлар марказида лойиҳа юзасидан вилоят комиссияси йиғилиши ўтказилди.\nКомиссия аввалида иштирокчилар лойиҳа шартлари ва номзодларга қўйилган талаблар билан яна бир бора таништириб ўтилди.\nТақдим этилган ҳужжатлар билан танишиш жараёнида номзодларнинг ижтимоий аҳволи, жамият ҳаётидаги фаоллиги ва эришган ютуқларига алоҳида эътибор қаратилди.\nБухоро давлат университетига тўлов-шартнома асосида ўқишга қабул қилинган эдим, - дейди лойиҳа иштирокчиси Достон Хайруллаев. Лекин моддий етишмовчилик сабаб ўқишни давом эттиришга қийналдим. Шу вақтда телевидениядаги эълонлар орқали мазкур лойиҳа тўгърисида хабар топдим. Таълим муассасамизнинг Ёшлар етакчиси лойиҳа билан таништирганда эса, бу мен учун энг зўр имкон эканлигини англадим. Лойиҳани ёшлар ташкилотига хос ва мос бўлган энг зўр лойиҳа деб биламан.\nКомиссия аъзолари номзодлар орасидан меъёрий талаблар асосида 18 нафар талабаларнинг ҳужжатлари республика комиссиясига тақдим этиш учун танлаб олинди.\nМаълумот ўрнида айтиш лозимки, “Иттифоқ таълим гранти”дан фақатгина олий таълим муассасаларида тўлов-шартнома асосида таълим олаётган, боқувчисини йўқотган, меҳрибонлик уйида тарбияланаётган, ногиронлиги бўлган ва ижтимоий ҳимояга муҳтож ёшлар фойдаланишлари мумкин. Лойиҳа ғолибларига тўлов-шартнома пулининг 50 фоизи ташкилот томонидан тўлаб берилади.\nПрезидент фармони: Президент ҳузурида янги Кенгаш ташкил қилинади Президент Шавкат Мирзиёев “Ўрмон тўғрисида”ги қонуннинг янги таҳририни имзолади Президент Қарори: 2019 йил 1 январгача бўлган муддатда барча давлат хизматлари марказлари оптик толали алоқа линияларига уланишини таъминланади Ўзбекистон Ёзувчилар уюшмаси фаолиятини янада такомиллаштириш чора-тадбирлари тўғрисида Ўзбекистон Республикаси Президенти Шавкат Мирзиёевнинг Афғонистон бўйича “Тинчлик жараёни, хавфсизлик соҳасида ҳамкорлик ва минтақавий шериклик” мавзусида ўтказилган халқаро конференциядаги нутқи


EgyptAir самолёти қаерга қулагани маълум қилинди\n15:03 / 19.05.2016\nEgyptAir авиакомпаниясининг A320 йўловчи самолёти Греция таркибидаги Карпатос оролларидан унча узоқ бўлмаган ҳудудда қулаб тушган. Бу ҳақда Греция Фуқаролик авиацияси маълумотига асосланиб, Франс Пресс агентлиги хабар тарқатган.\n"EgyptAir самолёти Миср ҳаво ҳудудидалигида шўнғишни бошлаган ва Грециянинг Карпатос ороли яқинидаги ҳудудга тушган", дейилган хабарда.\nМанбанинг маълум қилишича, самолёт маҳаллий вақт билан соат 00:29да (Тошкент вақти билан соат 5:29) Карпатос оролидан 240 км масофада қулаган.\nБундан олдинроқ, Греция ҳукумати Ўрта Ер денгизи аҳолисининг осмонда "оловли шар" кўргани ҳақидаги маълумот бўйича текширув олиб боргани хабар қилинганди.\nMS804 рейси бортида 56 нафар йўловчи (улардан уч нафари бола) ва ўн нафар экипаж аъзоси бўлган. Улар Миср, Франция, Буюк Британия, Ироқ ва Саудия Арабистони фуқаролари бўлган.\nАвиакомпания Twitter’даги саҳифасида йўқолиб қолган А-320 2003 йилда ишлаб чиқарилганлигини маълум қилди. Уни тажрибали экипаж бошқараётган эди, экипаж командири 6 275 соат, унинг ёрдамчиси 2 766 соат парвозни амалга оширган.\nКейинроқ бу самолётда 2013 йили техник носозлик қайд этилгани ҳақида хабар пайдо бўлди.\nМиср ҳарбийлари маҳаллий вақт билан соат 4:26да (Тошкент вақти билан соат 7:26) йўқолган лайнер ҳалокат сигнали юборгани ҳақида маълум қилишди.\nСамолёт радарлардан йўқолишидан олдин 11 км баландликда бўлган.\nМиср Фуқаролик авиацияси EgyptAir самолёти ҳалокатга учраганини тасдиқлади.


Байден: «АҚШ бошқаларнинг фуқаролик урушида қатнашмайди»\nАҚШ Президенти Жо Байден Оқ уйда журналистларга Афғонистондан барча америкалик қўшинларни олиб чиқиш қароридан афсусланмаслигини айтди. У ўз қарорига содиқлигини тасдиқлади.\n«Мен Афғонистонда уруш олиб борган тўртинчи АҚШ президентиман. Икки республикачи ва икки демократ ўтган йигирма йил давомида бу урушда қатнашган», деди Байден. «Ва мен бу урушнинг оғирлигини кейинги бешинчи президентга юкламайман», — деб ваъда берди у.\nЖо Байден Толибон ҳокимиятни метеорик тарзда эгаллаб олиши унинг маъмурияти кутганидан тезроқ содир бўлганини тан олди. Бироқ, президент АҚШ қўшинларини Афғонистондан олиб чиқиш тўғрисидаги қарорининг тўғрилигини талаб қилмоқда. Унинг сўзларига кўра, Қўшма Штатлар афғон қуролли кучлари толибларга муваффақиятли қаршилик кўрсатиши учун ҳамма нарсани қилди. АҚШнинг Афғонистондаги ҳарбий миссияси 1 трлн. Афғон аскарлари қурол-яроғ, асбоб-ускуналар ва кийим-кечак олишди, улар ўз маошларини ўз вақтида олишди, деди АҚШнинг Афғонистон қуролли кучларини яратишга қўшган ҳиссасини санар экан.\nШундай қилиб, Байденнинг дастурини муҳокама қилаётган журналистлар таъкидлаганидек, президент берилган имкониятлардан фойдалана олмайдиганларни кўрсатди. «Америка қўшинлари афғонларнинг ўзлари учун қилмоқчи бўлмаган урушда жанг қила олмайдилар ва ўлмайдилар.»\nПрезидент Байден, Афғонистонда Толибон ҳокимиятга келганидан бери биринчи очиқ нутқида, АҚШнинг Афғонистондаги миллий манфаати ҳар доим АҚШ ҳудудида террорчилик ҳаракатларининг олдини олиш бўлганини айтди. «Афғонистондаги Америка миссияси ҳеч қачон Қўшма Штатларни афғон миллатини қуришга жалб қилмаган», деди Байден.


10:40, 13.01.2020 // 40403\nФото: Тошкент шаҳар ҳокимини тасдиқлаш бўйича йиғилиш\nДавоми: Жаҳонгир Ортиқхўжаев Тошкент шаҳар ҳокими лавозимига бир овоздан тасдиқланди\nТошкент шаҳар ҳокимлигида халқ депутатлари Тошкент шаҳар Кенгашининг биринчи сессияси бўлиб ўтмоқда. Унда, хусусан, бош вазир Абдулла Арипов ҳам қатнашмоқда. «Дарё» мухбири Мусулмонбек Иброҳимовнинг хабар беришича, худди сессияда шаҳар ҳокими тасдиқланиши кутилмоқда.\nЙиғилишда бош вазир Абдулла Арипов Президент Шавкат Мирзиёев томонидан Тошкент шаҳар ҳокими лавозимига 48-Тинчлик сайлов округидан сайланган депутат Жаҳонгир Ортиқхўжаевнинг номзодини халқ депутатлари Тошкент шаҳар сессиясида тасдиқлаш тўғрисида тақдимнома киритганлигини билдирган ва ўқиб эшиттирган.\nПойтахт ҳокимлигидан маълум қилишларича, йиғилишда 22 декабрда ўтказилган халқ депутатлари Тошкент шаҳар Кенгаши депутатлари сайлови якунлари бўйича Тошкент шаҳар сайлов комиссияси раисининг ахбороти тингланган. Сайлов якунларига кўра, ЎзЛиДеПдан 22 нафар, «Адолат» СДПдан 12 нафар, ЎзХДП ва «Миллий тикланиш»дан 11 нафардан ва Экопартиядан 4 нафар депутат шаҳар Кенгашига сайланган.\n«Сайланган депутатларнинг 2 нафари ёки 3,3 фоизи 30 ёшгача, 30 нафари ёки 50 фоизи 30 ёшдан 50 ёшгача бўлганлар ҳамда 28 нафари ёки 46,7 фоизи 50 ёшдан катта ёшдагиларни ташкил этади», — дейилади Тошкент шаҳар ҳокимлиги ахборотида. Йиғилишда халқ депутатлари Тошкент шаҳар Кенгашининг Регламенти ва доимий комиссиялар тўғрисидаги Низоми тасдиқланган.\nСессия кун тартибига мувофиқ, йиғилиш давомида «Халқ депутатлари Тошкент шаҳар Кенгашига сиёсий партиялардан сайланган депутатларнинг партия гуруҳларини рўйхатга олиш тўғрисида»ги масала кўриб чиқилган. Ушбу масала юзасидан «Нуроний» жамғармасининг Тошкент шаҳар Кенгаши раиси Рустам Калонов ахборот берган.\n«Дарё» мухбири Мадина Нурман тадбирдан фоторепортаж тайёрлади.\n23:58, 20.09.2020 // 96524\n13:51, 20.09.2020 // 94594\n16:44 Кеча // 92769\n15:49 Кеча // 81401\n15:42 Кеча // 79192


16:04 01 Мая 2019\nНаманган шаҳридаги "MUSAFFO KELAJAK SARI" масъулияти чекланган жамияти (СТИР: 303367094) Устав фонди миқдори 50 000 000 сўмдан 34 000 000 сўмга камайтирилиб, 16 000 000 сўм этиб белгиланганлиги билдирилади.\nНаманган шаҳридаги "VODIY ULGURJI SAVDO" хусусий корхонаси (СТИР: 304247187) мулкчилик шакли масъулияти чекланган жамиятига ўзгартирилганлиги ҳамда Устав фонди миқдори 456 000 000 сўмдан 290 000 000 сўмга камайтирилиб, 166 000 000 сўм этиб белгиланганлиги билдирилади.\nНаманган шаҳридаги "BANORAS" кўп тармоқли хусусий кичик корхонаси (СТИР: 200054971) мулкчилик шакли ўзгартирилиб, масъулияти чекланган жамиятига айлантирилганлиги билдирилади.\nНаманган шаҳридаги «ZILOL SUV SEMENT» хусусий корхонаси (СТИР: 306081308) мулкчилик шакли «ZILOL SUV SEMENT» масъулияти чекланган жамиятига ўзгартирилганлиги ҳамда Низом фонди миқдори 1 000 000 000 сўмдан 282 000 000 сўмга камайтирилганлиги билдирилади.\nНаманган шаҳридаги “AFZAL-QODIROV” хусусий корхонаси (СТИР: 306185264) Устав фонди миқдори 100 000 000 сўмдан 90 000 000 сўмга камайтирилиб, 10 000 000 сўм этиб белгиланганлиги билдирилади.


Бухоро вилоятининг Ромитан туманидан Россияга мардикорликка борган 45 ёшли Исмат Жамолов ва унинг дўсти Аҳмад тўрт ой давомида Москвада турли хил қурилиш ишларини бажариб юрди. 24 август куни кечқурун улар уйга қайтиш мақсадида халқа йўлда турган, Ўзбекистондан борган “Мерседес” русумли автобусга чиқди. Автобус ҳали йўловчиларга тўлмагани боис яна бир неча кун кутиб туриши лозим эди. Лекин ўша тунда “Мерседес” ёниб кетди.\n“Московский комсомолец” газетаси мухбири Альбина Коновалованинг айтишича, йигитлар тунда автобус ичида қўлбола газ аппаратида чой қайнатмоқчи бўлган. Ҳаво совуқ бўлгани сабабли исиниш мақсадида автобусни ҳам ўт олдириб қўйишган. Газ қурилмасидан чиққан учқун натижасида ёнилғи буғи билан тўлган ҳаво ёниб кетган. Гарчи ўт ўчирувчилар саккиз минутда етиб келган бўлса-да, автобус куйиб, кулга айланган. Автобуснинг орқа томони юк билан тўла бўлгани туфайли фақат бир киши – Исмат Жамоловгина қутулишга муваффақ бўлган. Қолганлар эса олов ичида қолиб кетган.\nА.Коновалованинг билдиришича, ёнғинда ўзбекистонлик 49 ёшли Жамила Сафарова ва икки ҳайдовчи, И.Жамоловнинг ҳамқишлоғи ва дўсти Аҳмад, исиниш мақсадида автобус ичидан жой сўраб келган бошқирдистонлик 34 ёшли Вячеслав Соловьёв ҳалок бўлган.\nЁнғинда куйган И.Жамолов зудлик билан Склифосовский номидаги шифохонага ётқизилди. Шифохонанинг “Озодлик” мухбири билан суҳбатда бўлган навбатчиси сўзларига қараганда, И.Жамоловнинг аҳволи ўртача.\n“Бизга зарур дори-дармонлар керак. Сизлардан бирор киши келса яхши бўларди”, деди навбатчи.\n“Озодлик” мухбири И.Жамоловнинг ўзи билан ҳам телефон орқали гаплашишга муваффақ бўлди. Унинг таъкидлашича, икки қўли ва юзи куйган. Оёғи ва бели лат еган. Чопонни устига ёпиб, автобус эшиги томон ўзини ургани уни ўлимдан асраб қолган. Ҳозир унинг ёнида на паспорти, на пули бор. Тўрт ой мисқоллаб йиққан пули ёнғинда куйиб кетган. Уйда эса тўрт бола отасининг пул олиб келишини кутиб ўтирибди.\nЖурналист А.Коновалова Москва вилоятида ҳаёт қандай эканини яхши билишини таъкидлайди.\n“Бир милиция ходими иммигрант боланинг оғзидан отгани ҳақида мақола ёзган эдим. Мен одамлар нима учун бу ерларга келишини яхши биламан. Улар бу ерда шундай оғир шароитларда яшаб, ишлайдики, юраги бор одам бунга бефарқ қараб туролмайди. Улар худди маҳаллий халқ қатори ишлайди, лекин икки баробар кам иш ҳақи олади. Аммо шунга ҳам рози. Фақат ҳеч ким тегинмаса бас. Улар ишлайверади, ишлайверади…”, - дейди журналист.


Обод қишлоқ лойиҳаси: Манас - кеча ва бугун | Ўзбекистон "Адолат" социал-демократик партияси\nОбод қишлоқ лойиҳаси: Манас — кеча ва бугун\n5 Март, 14:19 • Жиззах вилояти, Янгиликлар • 503 марта кўрилди • Комментариев к записи Обод қишлоқ лойиҳаси: Манас — кеча ва бугун нет\nМамлакатимизда барча соҳа ва тармоқларда амалга оширилаётган туб ислоҳотлардан кўзланган бош мақсад халқимиз талаб ва эҳтиёжларини таъминлаш, одамларимизни рози қилишдан иборатдир. Бу эзгу ният йўлида олиб борилаётан залворли ишларнинг кўлами кундан-кун ортиб, янги маъно ва мазмун билан бойиб бормоқда. Президент Шавкат Мирзиёев ташаббуси билан ҳаётга жорий қилинаётган навбатдаги янги ташаббус “Обод қишлоқ” дастури олис ва чекка ҳудудларда яшаётган миллионлаб юртдошларимиз ҳаётида чин маънода янги саҳифа очишга қаратилгани билан аҳамиятлидир.\nЎзбекистон Республикаси Президенти девонининг Фуқаролар ҳуқуқларини ҳимоя қилиш, жисмоний ва юридик шахслар мурожаатлари билан ишлашни назорат қилиш ва мувофиқлаштириш хизмати бошчилигида барча вазирликлар ва идоралар раҳбарлари ҳамда мутахассислардан иборат ишчи гуруҳ томонидан Дўстлик туманидаги барча қишлоқ ва маҳаллаларнинг ижтимоий инфратузилмаси аҳволи ўрганиб чиқилди. Ҳар бир маҳалланинг, кўча ва хонадонларнинг ҳолатини, одамларнинг талаб ва эҳтиёжларини ўрганиш давомида “Обод қишлоқ” дастурини амалга ошириш намунаси сифатида вилоят марказидан 70 километр олисдаги Манас қишлоғнинг танлангани бежиз эмас.\nЖиззах чўлини ўзлаштиришнинг илк даврида вилоятнинг энг чекка ҳудудида барпо этилган Манас қишлоғидаги 1 минг 45 та хонадонда олти миллат вакилларидан иборат 6,5 минга яқин аҳоли истиқомат қилиб келмоқда. Аҳолининг асосий хўжалик фаолияти деҳқончилик бўлган қишлоқда кўча ва йўлларнинг, ичимлик суви, иссиқлик, электр энергияси таъминоти, маданий, маший хизмат кўрсатиш бугунги кун талабларига жавоб бермаслиги одамларга жиддий қийинчилик туғдирмоқда.\nИшчи гуруҳ томонидан қишлоқдаги муаммолар ўрганиб чиқилиб, бу ерда аҳолининг яшаши учун муносиб турмуш шароити яратиш юзасидан аниқ чора-тадбирлар режаси белгиланиб, бажаришга киришилди.\nБугун Манасга қурилиш ашёлари, аҳолига зарур маҳсулотлар ва буюмлар, дори-дармонлар, уй-рузғор жиҳозлари юкланган атомашиналар узуксиз келиб турибди. Давлат ва жамоат ташкилотлари, йирик ишлаб чиқариш корхоналари, тижорат банклари вакиллари қишлоқ фаоллари билан ҳамкорликда кўча ва йўлларни, ижтимоий иншоотларни, уй-жойларни таъмирлашмоқда, ободонлаштириш ишларини бажаришмоқда. Четдан кузатган одамга қишлоқда амалга оширилаётган ишлар фавқулодда вазиятлардаги ҳаракатни эслатади.\nРеспублика вазирликлари, хотин-қизлар қўмитаси вакиллари уйма-уй юриб, ўтказаётган мулоқотларда муаммолар эшитилиб, жойида ҳал этиш чоралари кўрилаётир. Аёлларни тадбиркорлик, уй меҳнатининг турли шаклларига жалб этган ҳолда бандлигини таъминлаш билан бирга хонадонлардаги саранжом-саришталик, фарзандлар тарбияси масалаларига урғу берилмоқда.\nХонадонларга кўрсатилаётган кўмак ҳар бир оиладаги беш-ўн одамни хурсанд қилаётган бўлса, кўча, йўллар, газ, сув, электр тармоқларидаги, мактаб ва боғчалардаги таъмирлаш, ободонлаштириш ишлари юзлаб одамларнинг оғирини енгил қилиб, ҳаётдан мамнун этмоқда.\nҚишлоқ кўчаларига тош-шағал ётқизиб, асфалътлашга тайёрланмоқда. Қишлоқда электр энергияси билан боғлиқ масалалар ечимига ҳам эътибор қаратилмоқда. Электр узатиш тармоқларида модернизатсия ва реконструксия ишларини олиб боришяпти. Яроқсиз ҳолга келган симёғочлар янги устунларга алмаштирилмокда.\n– Чўл ўзлаштирилган дастлабки даврларда одамларга яшаш осон бўлмаган, – дейди меҳнат фахрийси 80 ёшли Ориф Қулчиқов. – Мамлакатимиздаги кейинги йиллардаги ўзгаришларга таққосласа, бугун ҳам шароитимиз бошқалардан анча орқада. Аммо ота-боболари ертўлаларда, чайлаларда яшаб чўлни ўзлаштирган инсонлар авлоди бундан яхшироқ яшашга муносиб. Шукрки, Президентимизнинг халқимиз ҳаётини яхши билиши, куюнчаклиги туфайли жамиятимизда бошланган янгиланишлар, ободлик бизнинг қишлоғимизга ҳам етиб келаётир. Юртимиз қатори бизнинг қишлоғимизда одамлар ҳаётини яхшилаш бошланди. Яхши ниятлар билан бошлаган барча ишларимиз хайрли бўлсин.\nУшбу лойиҳани амалга оширишда Ўзбекистон “Адолат” СДП Жиззах вилоят кенгаши ҳодимлари ўзининг муносиб ҳиссасини қўшиб келмоқда. Хусусан ушбу қишлоқда истиқомат қилувчи Сулаймонов Абдурашид томорқасида 5 хилдаги кўкатлар ва помидор кўчати экилган иссиқхона ташкил этилди.\nҲа, бугун қишлоқда одамларнинг ҳайратланишига, қувонишига арзийдиган тарихий ишлар бўлмоқда. Унинг қамрови ва суръатини кўрган киши яқин кунларда “Манас”нинг кечаги қиёфасидан асар ҳам қолмаслигига тўла амин бўлади. Бу давлатимиз раҳбарининг халқимиз ўз ҳаётида ижобий ўзгаришларни эртага эмас, узоқ келажакда эмас, айнан бугун кўриши керак деб билдирган фикрларининг амалий ифодасидир.\nЖиззах вилоят Кенгаши раиси\nОбод қишлоқ лойиҳаси: Манас — кеча ва бугун was last modified: Март 5th, 2018 by matbuot\n« Алининг қарзини Вали тўлайдими? Наврўз миллий байрамимиз »


19:05 / 05.10.2019 999 pdf Ўқиш режими + -\nБир оз айтай ҳолатларин, Расулуллоҳ одатларин,\nПайғамбари бўлмай аввал, ҳамма севган одобларин,\nҚандай юмуш қилсалар ҳам, келар доим омадларин,\nБунга сабаб ёрлақаган, ҳар лаҳзада Ўзи Аллоҳ.\nҲаётлари тўла ҳикмат, ибрат олсин фақат уммат,\nДўст бўлсин ё душманига, қилардилар доим ҳиммат,\nРоббим севган битта одат, бўлиб қолди бизга суннат,\nРасулимни мункар жойдан, олиб кетар тезда Аллоҳ.\nНизо бўлса қайси жойда, етмасдилар тоқатлари,\nҲатто тунда уйқуда ҳам, бўлмас эди роҳатлари,\nОч бўлса ҳам тамоқлардан, ўтмас эди овқатлари,\nҚайда фитна жанжал бўлса, рози қилмас эди Аллоҳ.\nҚалби юмшоқ Муҳаммад алайҳиссаломдан ҳаммалари бирдек ризо\nШунинг учун қочиб кетар, чиқса агар битта низо,\nБўлғуси Набий ҳақда, бердим сизга битта изоҳ,\nМингдан ортиқ изоҳларни, берар сизга энди Аллоҳ.\nКаъбатуллоҳ пойдеворин, ҳамма бир бўп қурганида,\nФитначилар азизтош деб, бир - бирини урганида,\nЖангга тайёр қўллари ҳам, қонга ботиб турганида,\nМуҳаммад алайҳиссаломни ичларидан, олиб кетди тезда Аллоҳ.\nИчларида Муҳаммад алайҳиссалом ҳам, хизмат қилиб юрганида,\nҚодир Эгам Ўз қулини, хайр томон бурганида,\nҚолганлари фақат дунё, деб даврини сурганида,\nҲамма ғофил бу оламда, хушёр фақат битта Аллоҳ.\nТингланг дўстлар гўзал тарих, сийрат сизга сирин очар,\nНизо бўлса ёш Муҳаммад алайҳиссалом ўшал жойдан тезда қочар,\nТўрт кун беш кун ўтиб яна, хайрли ишларга шошар,\nТинчлик бўлиб қолгандир деб, қалбларига солди Аллоҳ.\nЎйлаб туриб улуғ Зот, беш кун ўтди сўрайчи,\nЖанжаллари босилгандир, Ўзим бориб кўрайчи,\nБуюк иш у Каъбатуллоҳ, ғиштларини ўрайчи,\nМуҳаммад алайҳиссаломни Каъба томон, юргиздириб қўйди Аллоҳ.\nШиддат билан келардилар, шовқун сурон овози йўқ,\nКеча жанжал авжда эди, бугун бирор шовози йўқ,\nНаҳот мунча тинчлик шаҳар, ҳатто кую навози йўқ,\nБилмасдилар ҳолат қандай, лекин билиб турар Аллоҳ.\nЯхши ният қиларлар, зора тинчлик бўлсайди,\nУшбу ишда аҳли Макка, бари кўнгли тўлсайди,\nЎйлаб охир келди ул Зот, бирдан ҳамма кулсайди,\n“Бани - шайба” дарвозадан, киргиздириб қўйди Аллоҳ.\nИнтизор бўп кутар ҳамма, бирдан нурга тўлди замин,\n- Ана Амин! Ал – Амин ! Келди Муҳаммад амин,\nДушман бўлиб турган барин, юзларидан олди ғамин,\nҲаммасини бир овоздан, рози қилиб қўйди Аллоҳ.\nСевган қулин ҳайр тамон, буриб қўйди Жалло-Жалил,\nҚавмнинг нега хурсандлигин, билмасди Муҳаммад Ҳалил,\nПок ишларга бургани ҳам, севганига катта далил,\nХулқи бузуқ инсонларни, пок ишларга қўймас Аллоҳ.\nБу қувончни кўриб Амин, тушунмайин хайрон қолди,\nБу не ҳол деб атрофига, савол мисол назар солди,\n-Марҳабо эй Муҳаммад алайҳиссалом, хуш кел дея жавоб олди,\nБу тадбирни аввало, сабаб қилганди Аллоҳ.\n-Тингла бизни эй Муҳаммад алайҳиссалом сен тинчликни барори,\nТўрт кун беш кун кўп тортишдик, сўнг қавмнинг қарори,\nҲакамликга сен танландинг, сен ростгўйлар сардори,\nАввал кирдинг дарвозадан, бизни хурсанд қилди Аллоҳ.\n- Эй Муҳаммад алайҳиссалом оқилсан, ҳақиқатгўй одилсан,\nМеҳрибонсан содиқсан, заифларга оқдилсан,\nҲакамликга лойиқсан, шаҳарда энг софдилсан,\nСени бизларга неъмат, қилиб жўнатди Аллоҳ.\nҲолатни англаб Аҳмад, сўнгра бўлди хотиржам,\nҚандай ҳукм қилар деб, ҳамма бўлди жамулжам,\nШундай қарор қилдилар, хурсанд арабу - ажам,\nКўпга манзур топқирликни, Қалбларига солди Аллоҳ.\nОбдон ўйлаб улуғ Зот, бу мушкулни ечдилар,\nЯқин келиб бинога, чопонларни ечдилар,\nБор қабила билмаган, муаммони ечдилар,\nЭнг шарафли ишни шундай, зиммаларга қўйди Аллоҳ.\nТўрт қабила сардорини, таклиф қилди ёнига,\nБир кун олдин ташна эди, бир - бирининг қонига,\nБуюк тадбир соҳиблари, оро кирди жонига,\nҲеч ҳаёлга келмаган иш, зўр тадбирни берди Аллоҳ.\nЧопонларин ечиб энди, тоза жойга ёйдилар,\nТўрт сардорга тўрт тамонин, ушлатгизиб қўйдилар,\nҲақдан сўраб бу ишларни, яхшиликга йўйдилар,\nЮзлаб одам билмаган иш, бир Зотга билдирди Аллоҳ.\nҚора тошни қўйдилар, чопонни ўртасига,\nБошқа фитна чиқмас деб, қавмдан эртасига,\nТенг кўтар деб айтдилар, сардорлар тўрттасига,\nШу иш билан ҳаммасини, аҳил иноқ қилди Аллоҳ.\nБўй баробар кўтарди, яхшилик ўйлар билан,\nҚора тошни олдилар, муборак қўллар билан,\nКўп фитнани ёпдилар, хайрли йўллар билан,\nПок инсонни қўли билан, тошни жойга қўйди Аллоҳ.\nШунинг билан муқаррар, бўлган уруш тўхтади,\nШундан сўнгра Муҳаммад алайҳиссалом султонларга ўхшади,\nТинчлик учун жон бериб, юраклари қақшади,\nБарчасининг қалбларидан, адоватни олди Аллоҳ.\n- Худо ҳаққи ал – Амин, қилдинг жуда адолат,\nСен бўлмасанг то абад, давом этар адоват,\nЭнди аҳил ишлаймиз, қилмай энди надомат,\nҲаммасини рози қилиб, инсофини берди Аллоҳ.\nТош қўйилиб жойига, ишлар олға сурилди,\nАдоватлар кетиб энди, ҳайр томон бурилди,\nИшлар давом этди яна, гўзал бино қурилди,\nАввалгидан икки ҳисса, баланд қилиб қўйди Аллоҳ,\nҚуръонда бор кўп оят, маъносини айтармиз,\nБиз уларга Ҳарамни, омонлик жой қилганмиз, (Раъд сураси, 13-оят)\nАгар шукр қилсангиз, яна зиёд қилурмиз, (Иброҳим сураси, 7-оят)\nБу ваъдани Қуръонида, қасам ичиб айтди Аллоҳ.\nКаъбатуллоҳ бўлди бино, қанча саргузаштлар билан,\nҚанча низолар босилди, Расулуллоҳ шашти билан,\nХато ёзган бўлсам агар, мен илҳомни гашти билан,\nЎлмай туриб имкон бергин, тавба қилиб қолай Аллоҳ.\n17:54 / 05.10.2019 1012\n09:17 / 06.10.2019 973\n1431 11:30 / 03.10.2019\n1301 10:05 / 28.10.2019\nҚалб унга тўлган нарса билан жисмни ҳаракатга келтиради. Кўз ва қулоқларимиз қалбимизни тўлдирувчи маълумотларни қабул қилувчи тана аъзоларимиздир. Қалб нима давоми...\n1541 17:15 / 16.09.2019\n3206 11:00 / 30 март


Ёзги таътил бошлангач, ўғлим уйда анча зерикиб қолди. Ўртоқлари билан бироз ўйнаб келади-да, яна телевизор қаршисига қадалиб олади. Шунда маҳалламизда янги очилган шахмат тўгарагига олиб бордиму, у ўзгарди-қолди. Машғулотларга берилиб кетди. Мен эса унинг янги дўстлар орттираётгани, шахмат ўйнаб, ақли пешланаётгани, муҳими, вақтини бекор сарфламаётганидан кўнглим шод эди.\nҲар бир ота-она фарзандининг фойдали иш билан банд бўлишини истайди, албатта. Айниқса, бу борада спортнинг тутган ўрни беқиёс. Спорт, аввало, боланинг жисмоний ва ақлий салоҳиятини юксалтиришга хизмат қилади. Аммо айрим ота-оналарнинг эътиборсизлиги ёки вақт ажрата олмаслиги сабаб болалар спорт машғулотларига қатнаша олмаслиги мумкин.\nШу каби ҳолатларни инобатга олиб, республикамиз ҳудудидаги кўпгина маҳаллаларда етти турдаги спорт мусобақалари ташкиллаштириб келинмоқда. Билагида кучи, юрагида ғайрати бор ёшлар, ота-оналар ҳаттоки, кексаларимиз ҳам ўзи қизиққан спорт тури бўйича ўтказилаётган беллашувларда катта иштиёқ билан қатнашмоқда.\n— Бундай спорт мусобақалари 2000 йилдан буён ўтказиб келинмоқда, — дейди Фуқароларнинг ўзини ўзи бошқариш органлари фаолиятини мувофиқлаштириш бўйича Республика кенгаши бош мутахассиси Тошпўлат ХОЛИҚОВ. — Дастлаб «Маҳалламиз паҳлавонлари», «Футболимиз келажаги» спорт ўйинлари, кейинчалик шахмат, шашка, бадминтон, стол тенниси, енгил атлетиканинг спринт йўналиши бўйича беллашувлар ташкил этиш йўлга қўйилди. Оилалар ўртасида эса, «Отам, онам ва мен — спортчи оиламиз» мусобақалари бўлиб ўтмоқда. Жорий йилдан 17 — 22 ёшдаги йигит-қизлар ўртасида «Чарм тўп» футбол мусобақалари қўшилди.\nМусобақаларнинг ўзига хос жиҳати, иштирокчилар фақат ҳаваскорлардан иборат. Бу ёшларнинг ўз иқтидорини тўла намоён этишига, спортни оммалаштиришга яна бир имкон демакдир.\nБугун ёшларимизни турли ахборот хуружларидан муносиб ҳимоя қилишда спорт энг мақбул йўл экани тажрибаларда намоён бўлмоқда. Киши доим ўйлаши ва мушоҳада қилиши зарур. Мақсадсизлик, фикрсизлик уни ҳар эгри йўлга етаклаши ҳеч гап эмас. Спорт инсонга ана шу имкониятни яратиб беради. Шундай экан, ўсиб келаётган авлодни тўғри йўлга бошлашда спортдан яхши восита йўқ. Ёшларни миллий ва оммавий спорт турларига кенг жалб этиш, жисмонан бақувват, мустаҳкам иродали, тафаккури кенг ва маънан баркамол қилиб тарбиялашда спортнинг ўрнини ҳеч нима боса олмайди.\n— Маҳаллаларимизда спорт мусобақаларида иштирок этиш истагидагилар сони йилдан-йилга ортиб бормоқда, — дейди Фуқароларнинг ўзини ўзи бошқариш органлари фаолиятини мувофиқлаштириш бўйича Қорақалпоғистон Республикаси кенгаши раисининг ёшлар масалалари бўйича ўринбосари Шерзод ИБРАГИМОВ. — Айниқса, бу йил барча туманлар ўзининг ҳаваскор спортчилари билан беллашувларда куч синашмоқда. Мусобақалар дўстлик тадбирларига уланиб кетмоқда. Эътибор берсак, ютган ҳам, енгилган ҳам бирдек хурсанд. Улар ўзи учун худди янги олам очгандек. Оилавий спорт турларида эса, ота-она ва фарзандларнинг бирга вақт ўтказиши, бир мақсад сари бирлашиши ўзаро ришталарнинг янада мустаҳкамланишига, ёшларнинг иштиёқини оширишга хизмат қилмоқда.\nЯна бир эътиборга молик жиҳати, қизиқувчилар орасида нуроний отахон ва онахонларимиз ҳам анчагина. Улар ўз имкониятини оилавий тарзда ташкил этилаётган шахмат ва шашка спорт турларида намоён этишмоқда. Бу уларнинг набираларига намуна бўлмоқда.\nМутасаддиларнинг айтишича, бадминтон ва футболга қизиқиш билдираётганлар cафи тобора кенгайиб бораётган экан.\n— Куни кеча 13-14 ёшли ўсмирлар жамоамиз футбол бўйича ҳудудий босқич ғолиби бўлишди, — дейди Фуқароларнинг ўзини ўзи бошқариш органлари фаолиятини мувофиқлаштириш бўйича Тахиатош туман кенгаши ёшлар масалалари бўйича ўринбосари Мансур ЙЎЛДОШЕВ. — Мусобақаларга жуда қаттиқ тайёргарлик кўрган эдик, шукрки, бесамар кетмади. Ғалабамиздан болаларнинг қувончи ичига сиғмаяпти. Бундан кейин ҳам спорт мактабидан бириктирилган мураббий билан машғулотларни давом эттириш ниятидамиз.\nСпортнинг жамият ҳаётидаги ижтимоий аҳамияти жуда катта. У, аввало, оммавий равишда соғлом турмуш тарзини тарғиб этишда яхши восита вазифасини бажаради. Қолаверса, ёшларни, оилаларни, қўйингки, барчани бир мақсад атрофида бирлаштиради. Шундай экан, бугун маҳаллаларда бошланган беллашувлар, мусобақаларни янада оммалаштириш, қамровини кенгайтириш соғлом келажак сари қўйилган яна бир муҳим қадам ҳисобланади.\nМен буни бугун маҳаллада тенгқур дўстлари билан тенгма-тенг дона сураётган, аввалгидан кўра иштиёқманд, ҳаракатчан, зийрак бўлиб бораётган ўғлим мисолида яққол тасаввур қиламан.\n12:52, 25.03.2019 ✔68\n16:05, 29.11.2018 ✔284\n16:05, 29.11.2018 ✔288\n✔ 68  12:52, 25.03.2019\n✔ 284  16:05, 29.11.2018\n✔ 288  16:05, 29.11.2018\n✔ 323  16:04, 29.11.2018\n✔ 325  17:29, 22.11.2018


Samsung’нинг энг ошкор сири: инсайдерлар аллақачон Galaxy A82 5G расмий видеосини ҳам тарқатишди! - Terabayt.Uz\nSamsung’нинг энг ошкор сири: инсайдерлар аллақачон Galaxy A82 5G расмий видеосини ҳам тарқатишди!\nGalaxy А82 смартфони ҳақидаги илк маълумотлар шу йилнинг март ойида пайдо бўлган эди. Гарчи Samsung компаниясининг ўзи уни расман эълон қилмаган ҳам бўлса-да, биз аллақачон унинг анбоксинг видеосини ҳам намойиш этганмиз. Куни кеча эса...\nЎҚИНГ: Galaxy A82 5G расман эълон қилинмай туриб Samsung сайтига чиқди\nОдатда ишлаб чиқарувчилар ўзларининг янги маҳсулотларига қизиқишни ушлаб туриш учун, то тақдимотгача уларнинг хусусиятларини махфий сақлаб туришади. Galaxy A82 5G смартфони эса Samsung компаниясининг энг заиф сақланаётган сири бўлса керак.\nМашҳур XDA Developers ресурси муҳаррири Макс Вайнбах (Max Weinbach) аллақачон Twitter саҳифасида ушбу қурилманинг расмий реклама ролигини ҳам эълон қилди.\nSamsung ўтган ойда квант ҳимоясига эга бўлган Galaxy Quantum 2 смартфонини намойиш этган эди. Galaxy A82 5G айни шу моделнинг ташқи бозорга мўлжалланган ва квант ҳимоясини таъминловчи QRNG чипидан маҳрум этилган версияси бўлиши кутилмоқда.\n#Samsung #Samsung Galaxy #Smartfon #Android смартфон #смартфонлар #янги технологиялар # 5G смартфон #5G-смартфони #Samsung Galaxy A82 #Samsung Galaxy A82 5G


Токио-2020 ташкилий қўмитаси куздан коронавирусга қарши кураш муҳокамасини бошлайди – O'zbekiston Milliy paralimpiya qo'mitasi\nХабар берганимиздек, кеча илк бор Халқаро Олимпия қўмитасининг 136-Сессияси онлайн иш олиб борди. Унинг давомида шу пайтгача танланган Олимпия ўйинларининг пойтахт шаҳарлари (ҳам қишки, ҳам ёзги), ташкилий қўмиталари мусобақага олиб борилаётган тайёргарлик бўйича ўз ҳисоботларини ҳам топширдилар. Улар орасида кўпчиликнинг диққат-эътибори Токио-2020 ташкилий қўмитасининг чиқиши бўлгани шубҳасиз. Тадбирда ташкилий қўмита Бош котиби Тосиро Муто бу ҳақида қуйидагича нутқ қилди:\n“Биз учун энг асосий масала коронавирусга қарши курашга чақирув чора-тадбирлари бўлиб турибди. Биз бу борада ҳукумат ва Токио шаҳри расмийлари, ташкилий қўмита раҳбарияти иштирокида муҳокама форматини ишлаб чиқамиз. Унинг доирасида миграцион назорат, транспортларда инфекция тарқалишининг олдини олиш чора-тадбирлари, спортчи ва мухлислар яшаш жойлари, шунингдек, тиббий тизимни ташкил қилиш масалалари бош йўналишлар бўлади”.\nТосиро Мутонинг сўзларига кўра, ушбу гуруҳ фаолияти куз фаслидан бошланади. Эслатиб ўтамиз, жорий йилнинг 24 июль – 9 август кунлари бўлиб ўтиши керак бўлган Токио Олимпия ўйинлари коронавирус пандемияси сабаб келаси йилнинг 23 июль – 8 август саналарига қолдирилган.\nҲозирда бутун дунё бўйлаб 14 миллионга яқин инсонда коронавирус инфекцияси аниқланган бўлиб, улардан 590 минг нафари ҳаётдан кўз юмди.


19:33, 14.05.2021 // 12073\nАҚШда орқа мияси жароҳатлангани сабаб фалаж бўлиб қолган 65 ёшли эркак Стенфорд университети олимлари гуруҳи томонидан яратилган қурилма ёрдамида фикр кучи орқали компьютерда матн теришга муваффақ бўлди, деб хабар беради Hi-Tech.Mail.ru.\nОлимлар томонидан яратилган қурилма иккита электрод жамланмасидан иборат. Улар қўлнинг ҳаркатига жавоб берадиган бош мия илдизидаги тахминан 200 та нейроннинг электр фаоллигини назорат қилади. Бемор орқа мияси лат егани сабаб оёқ-қўлларини ҳаракатга келтира олмаган тақдирда ҳам, миянинг ушбу соҳаси олдингидек сигналларни генерация қилишга қодир.\nОлимларнинг ихтироси орқа миясига шикаст етган ва электрод имплантларни олган 65 ёшли кўнгилли эркак устида синовдан ўтказилган. Аввалига ундан алифбодаги барча ҳарфларни ручкада қоғозга кетма-кет ёзишни тасаввур қилиш сўралган, шунингдек, эркак тиниш белгилари ҳақида ҳам ўйлаган.\nТаржиба давомида компьютерга уланган дастурий таъминот алгоритми нейрон фаоллиги модели бирор ҳарф ёки белгига мос келишини аниқлаган. Кўнгилли ушбу белгини ёзишни истаган вақтида компьютер сигнални қабул қилиб, ўйланган ҳарфни экранда тўғри акс этган.\nФото: Shenoy lab & Erika Woodrum\nШу орқали эркак ҳарфма-ҳарф бутун бошли гапларни ёза олган. Таъкидланишича, у дақиқасига 90 тага яқин белгини тера олган — унинг ёшидаги оддий эркак смартфонда шунча матн тера олади. Мия ва электрон қурилмалар ўртасида маълумот алмашиш имконини берувчи олдинги қурилмаларнинг тезлиги дақиқасига 40 та белгини ташкил этган.\nЭндиликда олимлар технологияни нафақат фалаж бўлиб қолган, балки гапириш қобилиятини ҳам йўқотган кўнгилли устида синаб кўришни режалаштирмоқда. Шунингдек, улар тизимга бош ҳарф ҳамда рақамлар каби қўшимча белгиларни қўшиш ниятида.\nЭслатиб ўтамиз, 2015 йилда японлар фикр кучи билан бошқариладиган «ақлли» протезни яратган, 2017 йилда эса Россияда фикр кучи билан бошқариладиган автомобиль ихтиро қилинганди.\nТуркияда «ақлли» уйни фикр кучи билан бошқариш усули яратилди\nМонитордаги курсорни фикр кучи билан ҳаракатлантирувчи технология ишлаб чиқилди\n22:22, 15.06.2021 // 67973\n13:34 Кеча // 66419\n00:55 Кеча // 61255\n22:22 Кеча // 61842\n16:48, 15.06.2021 // 59981


08:25, 28.12.2019 // 35869\n28 декабрь – дунё рентген нурлари билан танишган сана\n1895 йилнинг 28 декабрь санасида Вюрцбург физика-тиббиёт журналида муаллиф Вильгельм Конрад Рёнтгеннинг сарлавҳаси соддагина – «Нурнинг янги тури ҳақида» – деб номланган мақоласи чоп этилди. Унда Вюрцбург университети физик мутахассиси Рёнтген томонидан кўзга кўринмас, лекин кўплаб моддалардан бемалол ўта ола оладиган номаълум нур кашф қилингани ҳақида хабар берилган эди. Бугун ушбу тарихий мақолага 125 йил тўлди. Шу сана муносабати билан травматолог врачларнинг яқин ёрдамчиси бўлмиш рентген нурларининг очилиш тарихи ҳақида ҳикоя қиламиз.\nВильгельм Рёнтген (ҳа, ҳайрон бўлманг, унинг фамилияси айнан Рёнтген, Рентген эмас) 1845 йилда Дюссельдорфда туғилган. У мактабда фақат физикадан аълога ўқиган ва бошқа фанларни ўзлаштиришда бироз қийналган. Кейинчалик у Утрехт университетида устози Август Кундт қўли остида таълим олган ва унинг ассистенти бўлиб ҳам ишлаган.\nВильгельм Конрад Рёнтген.\nОлий маълумотни тўлиқ эгаллагач, Рёнтген Страсбург университетида физика профессори лавозимида ишлай бошлади. Шу билан бирга, қатор илмий тадқиқотлар олиб борди. Кимки Рёнтгенни яқиндан таниса, у ҳақда албатта кучли шижоат билан тинимсиз меҳнат қилишини, ўта тиришқоқлигини эътироф этган. 1894 йилда Рёнтген илмий нуфузи бутун Европа илмий жамоатчилиги доирасида аллақачон тан олинган кучли профессор физик эди. Уни шу йили Вюрцбург университетига ректор қилиб тайинлашди.\nҚаерда ва қандай лавозимда ишламасин, Рёнтген биринчи навбатга илмий изланишларни қўядиган олим бўлган. У одатда лабораториясида тун яримдан оққунча ишларди. 1895 йилнинг 8 ноябрь санасида ҳам у одатдагидек ишни жуда кеч тугатди ва ҳамма асбоб-ускуналарни, чироқни ўчириб, энди чиқмоқчи бўлганида лабораториянинг бир бурчагида, қоронғуда сезилар-сезилмас хира яшил ёғду чиқиб турганини пайқаб қолди. Ушбу ёғду шаффоф суюқлик сақланаётган банкадан чиқаётган эди. Унга қарама-қарши тарафда эса вакуум трубкаси бўлиб, шошилинчда физик уни ўчиришни эсдан чиқарганди. Трубкани ўчириб қўйиши билан банкадаги ёғду ҳам йўқолди. Демак, вакуум трубкаси ва унинг қаршисидаги шаффоф суюқликнинг ёғдуланиши орасида аниқ боғлиқлик бор! Рёнтген бунинг моҳияти нимада экани билан қаттиқ қизиқиб, текшириб кўриш учун қайтадан ишга киришди ва трубка қандайдир кўзга кўринмас нур чиқараётганини аниқлади.\nВакуум трубкадан чиқаётган нур кўзга кўринмаса-да, банкадаги шаффоф суюқликка келиб тушаётгани ва шу сабабли банкада ёғду пайдо бўлаётгани аниқ эди. Олим трубка билан банка орасидаги нур йўлига турли буюмлар – оддий дафтар-қоғози, қалинроқ картон, ёғоч ғўла, шиша ойна ва ҳоказолар қўйиб кўрди. Нур бу материаллар орқали бемалол ўтиб кетаверишини кўрган Рёнтген энди металл буюмларни қўллаб кўришга ўтди. У аввалига ичида металл қадоқтошлар сақланадиган қути билан нур йўлини тўсиб кўрганида трубканинг қарама-қарши тарафида қути ичидаги қадоқтошларнинг аниқ тасвири ҳосил бўлаётганини кўрди. Шу тариқа у ғаройиб нур нималар орқали ўтиши ва нималардан ўта олмаслигини текшириб чиқа бошлади. Охири у нурни ўз кафти билан ҳам тўсиб, панжа скелети тасвирини олгач, қандай муҳим кашфиёт қилганини англаб етди.\nРёнтгеннинг ўзи мазкур кашфиётини «х-нурлар» (x-rays) деб атади. У шунчаки математикадаги номаълумлик белгиси – х ҳарфини қўллаган эди. Бу билан олим физикада қандайдир аввал номаълум нурга дуч келганига урғу берган албатта.\nКейинги бир неча кун ичида яна қатор тажриба ва синовларни олиб борган олим рафиқаси Берта Людвигнинг қўл панжаси скелетининг фото-рентген тасвирини олди ва кашфиётни илмий жиҳатдан баён қилишга киришди. Ўша йилнинг 22 декабрь санасида олим Вюрцбург университетида илмий кенгаш чақириб, амалга оширган кашфиёти ҳақида йиғилганларга ахборот берди. Унинг кашфиёти бутун Германия физика ва тиббиёт ҳамжамияти аъзолари кўз ўнгида катта фурор кўтарди. Ҳамма кашфиётнинг тиббиёт учун нечоғлик катта аҳамият касб этишини эътироф эта бошлади. Кейинги 1896 йил давомида Рёнтгеннинг ўзи ва шогирдлари олиб борган тадқиқотлар асосида бу нурнинг яна қатор ажойиб хоссалари аниқланди; тиббиёт муассасалари учун қулай рентген аппаратлари ясалиб, бир неча шифохонага ўрнатилди. Рентген нурлари физика тарихида деярли дарҳол амалий қўлланишга ўтилган ва катта натижалари бера бошлаган кашфиётлардан биридир.\nКашфиёт учун Вильгельм Конрад Рёнтген 1901 йилда физика бўйича дастлабки Нобель мукофотига сазовор бўлди.\nТабиатан жуда камтар одам бўлган Вильгельм Рёнтгеннинг ўзи бу нурни шунчаки «х-нур» деб номлаган бўлса-да, бошқа олимлар ва нуфузли илмий журналлар кейинчалик уни олим шарафига атай бошлади. Шу тариқа бугунги кунда тиббиёт, божхона, металлургия ва заргарлик соҳаларида сифат назорати ва бошқа кўплаб соҳаларда беназир ёрдамчи бўлган рентген кашф қилинган эди. Айниқса травматологияда ҳамда кўкрак қафаси аъзолари диагностикасида ва умуман тиббий визуализация соҳасида рентген нурларининг аҳамияти беқиёс. Бу орқали вақтида ташхис қўйилган неча-неча одамлар ҳаёти сақлаб қолинган ва сақлаб қолинмоқда.\n20:16 Кеча // 214152\n10:01 Кеча // 186846\n14:01, 04.04.2020 // 183191\n16:52 Кеча // 169576\n20:38, 04.04.2020 // 162881


Меҳрнинг ранги – Сурхон тонги\nБош саҳифа / Жамият / Меҳрнинг ранги\nОктябр 6, 2018\tЖамият Изоҳ қолдириш 761 Кўрилди\nМЕҲРИБОНЛИК УЙИНИНГ 90 ЙИЛЛИГИ ОЛДИДАН\nБориб кўрганлар билади — “Меҳрибонлик уйи”да ҳаёт бошқача. Ота-онасидан айрилган ёки улардан олисда яшаётган болалардан тузилган катта “оила”да бизга бегона қонуният ҳукм суради. Мурғаклигиданоқ ҳаётнинг бешафқат зарбасига дуч келган, шу боисданми, улкан ҳақиқатларни эрта илғаган болаларнинг кўзига тик қарай олиш учун ҳам кишига қанчалик сабот керак…\nТермиз шаҳридаги 12-сонли “Меҳрибонлик уйи” ташкил топганига тўқсон йил тўлди. Салкам бир аср. Бу давр мобайнида у қанчалаб ҳимояга муҳтож болаларни ўз бағрига олди, уларни улғайтириб, мустақил ҳаёт сари йўллади.\nҲозирда мазкур “Меҳрибонлик уйи”да 74 нафар бола тарбияланмоқда. Уларнинг моддий таъминот жиҳатидан кам-кўсти йўқ. Ҳатто муассаса ходимлари кўпгина ота-оналардан ҳам яхшироқ меҳр кўрсатишади. Лекин болалар меҳрнинг “ранги”ни билади, шунинг учун ҳам кўнгли бошқа “ранг”даги меҳрни истайди. Улар учун ота-она дийдори, биргаликдаги ҳаёт орзу ва армондир… Келинг, яхшиси бу масканга бўлган сафар тафсилотлари, болажонлар билан дилдан қилинган суҳбатлар таассуротлари ҳақида ўртоқлашсам.\n“Меҳрибонлик уйи” директори Дилбар Сувонова менга ҳамроҳлик қилади, йўл-йўлакай қилинган ишлар, муҳим янгиликлар ҳақида ҳам маълумотлар беради.\n— Бу йил жуда қувончли келди. Яқин йиллар ичида шу ерда тарбияланиб, мустақил ҳаётга қадам қўйган 46 нафар яшашга жойи бўлмаган йигит-қизлар вилоят ҳокимлиги томонидан уй-жой билан таъминланди. Шу пайтгача бизда ҳам, бошқа вилоятларда ҳам бундай ҳолат кузатилмаганди. Энди улар шу уйларда токи ўзларига берилган ерда уй-жой қилиб олгунга қадар яшашади.\n— Уй қуриш улар учун осон бўлмаса керак?\n— Албатта, уй қуриш осон эмас. Лекин улар иш билан таъминланди. Қолаверса, болалар вояга етганда уларга ҳаётини йўлга қўйиб олиш, тадбиркорлик ё шунга ўхшаш ишларни бошлаб олиш учун давлатимиз томонидан энг кам иш ҳақининг 105 баробари миқдорида маблағ ажратилади. Бу — уларга уй-жой қуриш имконияти ҳам яратилган, дегани.\n— Ҳомийлар ҳам кўмак бериб туришадими?\n— Саховатли одамларнинг борига шукр! Кунда-кунора катта кичик совға билан йўқлаб келадиганлар бор. Бу йил ҳам суннат тўйлари, никоҳ тўйларини ўтказдик. Айниқса, шу яхши кунларда ҳомийлар катта ёрдам кўрсатишди.\nДилбар опа тўйларда олинган суратларни кўрсатаркан, бир суратга эътиборимни қаратди. Келин-куёв иккиси ҳам “Меҳрибонлик уйи”да тарбияланган экан. Коллежда ўқиб юрганда бир-бирига кўнгил қўйишган. Шу йили ўз хоҳишлари билан тақдир йўлларини боғлашибди. Опа уларнинг бахтидан севиниб сўзида давом этади:\n— Бобурбек жуда ақлли, меҳнаткаш йигит. Ҳозир Термиз шаҳар ободонлаштириш бошқармасида ишлаяпти. Нилуфар эса ҳаёли, садоқатли ҳақиқий ўзбек қизи. У шаҳардаги 23-мактабгача таълим муассасасида тарбиячи ёрдамчиси бўлиб фаолият кўрсатмоқда. Мени бир нарса қувонтиради. Иккаласи ҳам бир хил шароитда вояга етди. Бир-бирини жуда яхши тушунади, бир-бирига суянч, елкадош бўла олади. Турмушнинг тотув бўлишида бунинг аҳамияти катта.\nБолаларни мустақил ҳаётга тайёрлаш учун фанларни чуқур ўзлаштиришларидан ташқари, ҳунар ўрганишларига ҳам жиддий эътибор қаратилар экан. Жумладан, пазандачилик, кулолчилик, тикувчилик, сартарошлик каби тўгараклар фаолияти даврийлик асосида йўлга қўйилган. Тўгарак аъзолари ясаган буюмлар, тикилган ишлардан эса яхшигина кўргазма ҳам ташкил қилинган. Уларни томоша қиларкансиз, болалар қалби, тасаввур дунёси ва албатта, иқтидор қирраларини илғаб олиш қийин эмас.\nБилим олишга иштиёқманд болаларга тарбиячилар кечки пайтда ҳам сабоқ беришар экан. Тарбиячи Дилноза Сатторова бир хонада атрофига қизларни жам қилиб биология фанидан машғулот ўтаётган бўлса, тарбиячи Шерзод Суюнов эса бир неча болага математикани ўргатиш билан банд. Айланиб юриб кичик ёшдаги болалар жамланган гуруҳга ўтдик. Уларнинг “онажон” дея Дилбар опага талпинишганини кўриб, мутаассир бўлдим. У киши болаларнинг ҳар бирини бағрига босиб, айни пайтдаги аҳволи, кайфияти билан қизиқди. Мен ҳам болалар билан танишиб олдим.\nДавра қуриб турган болалардан энг ёши каттаси Ҳожиакбар экан. 4-синфда ўқиркан. Муҳаммад Юсуфнинг 50 дан ортиқ шеърларини ёд айтиб, шоирнинг умр йўлдоши Назира ас-Саломни ҳам қойил қилган, олқишини олган экан. Ундан нега айнан Муҳаммад Юсуф шеърларини яхши кўриши ҳақида сўрадим. У эса:\n— Ватан ҳақидаги шеърлари жуда ёқади, — деди.\n— Ватан нима ўзи?\n— Шу… атрофимиздаги ҳамма нарса Ватан.\n— Тўғри айтасиз, — дедим, — ҳамма нарса — Ватан. Ватан эса ҳамма нарсамиз. Усиз ҳеч нарсасиз бўлиб қоламиз!\nБир бурчакда қорачадан келган, жуссаси ҳам жуда кичик бола қўлида титилиб кетган китобни ушлаб, ийманибгина жим турарди. Исми Диёрбек экан. Бу йил мактабга чиқибди. Мактабга чиқмасдан аввал лотин ва крилл алифбосида ўқиш-ёзишни ўрганиб олган экан. Диёрбекнинг қўлидаги китобни олиб кўрдим. “Уйғур халқ эртаклари” экан.\n— Кутубхонада янги китоб лар кўп-ку! Нега буни ўқияпсиз?\n— Буни мени кўргани келганда онам олиб келган…\nКўнглим бузилди. Сездирмасликка уриниб, савол беришда давом этдим:\n— Қайси эртак ёқди сизга?\n— “Нодон вазир”.\n— Нимаси ёқди?\n— Подшоҳ унга ишонади. У эса подшоҳни алдайди. Қийналиб, саройга арз қилиб келган одамларни подшоҳнинг олдига киритмайди. Ўзи тахтни эгалламоқчи бўлиб, подшоҳни ўлдиришга ҳаракат қилади…\nБу ердаги болалар юқорида айтганимиздек, ҳақиқатнинг кўзига жуда эрта тик қараганиданми, кичик файласуфларга айланиб қолишган. Баъзи кимсалар узоқ умр кечирса ҳам ҳақиқат кўзига тик қараш насиб қилмай ўтади бу дунёдан.\nДилбар опа болаларнинг ёнига келгунимизга қадар шундай сўзларни айтган эди: “Бу ерда ишлаш менга ёқади. Биринчидан, таълимнинг “жинни”симан. Иккинчидан, бу болалар билан оила бағридаги болаларнинг фарқи бор. Буларнинг ҳар бири бир асар. Ўтган йили меҳрибон онажонимдан айрилиб қолдим. Ҳеч чидолмайман денг. Шунда ҳовуримни босиш учун онаси вафот этган болалар билан гаплашдим. Болаларга бош бўладиган ақлли, фаросатли Шуҳратдан сўрадим:\n— Шуҳратжон, онанг йўқлигига қандай чидайсан-а?\nУ юзимга қарамай, кулимсирабгина жавоб қилди:\n— Э, онажон, жуда ношукур экансиз. Қирқ саккиз йил онангизнинг бағрида бўлдингиз: қучоқладингиз, ҳидладингиз, олдиларида ётдингиз, ёнида юрдингиз. Мен она кимлигини билмайман. Фақат сизларнинг сиймонгизда она қандай бўлишини тасаввур қиламан. Ношукур бўлманг, онажон. Қолаверса, эрта сиз ҳам ўласиз, мен ҳам ўламан. Бу табиат қонуни. Реал қараш керак бунга.\nШундан сўнг, ўзимга ўзим айтдим: “Э, Дилбар, шунча синовлардан ўтган бўлсанг ҳам ҳаётни билмас экансан”.\nКейин биз Шуҳрат билан ҳам танишдик. Хонасига кирганимизда у Ўзбекистон Республикаси Конституцияси моддаларини ёдлаб ўтирарди. Сўрасам, келажакда ҳуқуқшунос бўлмоқчилигини айтди. Шуҳрат фанларни яхши ўзлаштиришидан ташқари, спортнинг каратэ тури билан шуғулланиб, кўпгина мусобақаларда ғалабага эришган экан. 2017 йилда эса Ўзбекистон чемпиони бўлибди.\nБолалар хонасидан узоқлашарканмиз, ортимиздан бир бола югуриб чиқди ва остонада тўхтаб, опани чақирди:\n— Дилбар она!.. Яна қачон гаплаштирасиз?!\nДиректор қайсидир кунни айтди. Биз йўлда давом этдик. Бола ортимиздан термулиб қолди. Шунда опа бу мавҳум сўзлашув боисини тушунтирди. Боланинг онаси қамоқда экан. Бир кун олдин онаси билан телефонда гаплаштирган экан. Ҳозир эса бола сезганингиздек яна гаплаштиришини ўртаниб сўрарди. Воҳ!.. Воҳ-эй!!!\nЙўлак бўйлаб кетарканмиз, машҳур рассом Рўзи Чориев бурчагига дуч келдик. Рассом ҳам айни шу “Меҳрибонлик уйи”да тарбия топгани учун эҳтиром ва фахр рамзи сифатида бурчак ташкил қилинган экан.\n“Меҳрибонлик уйи”дан қайтарканман, ҳар бир боланинг нигоҳини эслаб қолдим. Улар аллақандай маъюс, ўйчан, лекин жуда ёруғ! Тақдир бу болаларга йўқотишлари ўрнини боса оладиган туҳфаларни атаб қўйганмикан?..\nОлдинги Чиқинди муаммоси\nКейинги “Она тупроқ қўшиғи”


«BUYUK KELAJAK» ХННТ Ўзбекистоннинг 2035 йилгача узоқ муддатли ривожланиши Стратегиясининг концепцияси лойиҳаси бўйича жамоат эшитишлари бошланганини эълон қилади.\n«BUYUK KELAJAK» экспертлари тайёрлаган стратегия Концепцияси лойиҳасига оид материаллар билан ўзбек, рус ва инглиз тилларида танишиш, ўз шарҳ ва фикрингизни ушбу сайт орқали қолдиришингиз мумкин: uzbekistan2035.uz/uz.\n2018 йилда давлатнинг ҳар томонлама кўмаги билан ташкил қилинган, «BUYUK KELAJAK» экспертлар кенгаши Россия, АҚШ, Германия, Буюк Британия, Бельгия, Канада, Дания, Швейцария, БАА, Саудия Арабистон, Хитой Халқ Республикаси, Сингапур, Япония, Туркия, Қозоғистон, Финляндия каби 35 дан зиёд давлатда истиқомат қилувчи 300 дан ортиқ мутахассис-ватандошларни бирлаштиради. У ўзида улкан потенциалга эга «интеллектуал марказ»ни ифодалаган ҳолда, навқирон давлатимиз манфаатлари учун йўналтиради. Ҳозирги вақтда, ХННТ «BUYUK KELAJAK» олдига қўйган мақсадларига эришиш учун қуйидаги вазифаларни амалга оширмоқда:\nЎзбекистон Республикасининг ривожланиш стратегияси концепциясини ишлаб чиқиш.\nЎзбекистон Республикасининг 2035 йилгача бўлган узоқ муддатли ривожланиш моделини амалга оширишда кўмаклашиш.\nЎзбекистон Республикасининг 2035 йилгача бўлган узоқ муддатли ривожланиш моделини жорий қилиш бўйича батафсил режа ишлаб чиқиш.\nЎзбекистон Республикасининг 2017-2021 йилларда бешта устувор йўналиш бўйича ривожланиш стратегияси доирасидаги амалга оширилаётган ислоҳотларни ҳар томонлама, экспертлар томонидан қўллаб-қувватлаш.\nМамлакат тарихида илк бор, бир неча юз олим ва амалиётчиларнинг кўмаги билан қисқа муддатда «Ўзбекистон Республикасининг 2035 йилгача ривожланиш стратегиясининг концепцияси» дея ном олган ўта муҳим ҳужжат тайёрланди.\nСтратегия Ўзбекистоннинг 2035 йилганча ривожланишининг 4 та сценарийсини ифодалайди:\nэволюцион сценарий – муваффақиятсиз амалга оширилган ислоҳотлар ҳолатида ташқи ижобий конъюнктура;\nпессимистик сценарий – муваффақиятсиз амалга оширилган ислоҳотлар ҳолатида ташқи салбий конъюнктура ва ташқи инқирозлар;\nдинамик сценарий – ташқи ижобий конъюнктура ва йирик инвестиция ҳажми вақтида ислоҳотлар амалга оширилади;\nпрогрессив сценарий – ташқи салбий конъюнктура ва ташқи инқирозлар вақтида ислоҳотлар амалга оширилади.\nСтратегия Концепцияси лойиҳаси мамлакатнинг динамик сценарий бўйича ривожланишини кўзда тутиб, юртимизни дунёнинг 50 та иқтисодий ривожланган давлатлар қаторига қўшишни мақсад қилган. У давлат бошқарувини ислоҳ қилиш, иқтисодий ва ижтимоий соҳанинг ривожланиши ҳамда инновация ва технологияларни қўллаб-қувватлаш каби ҳал қилувчи йўналишлардан иборат.\n2018 йил 28-29 июнь кунлари «Ўзбекистон-2035» биринчи халқаро форуми бўлиб ўтди, унда ҳужжатни тузиш бўйича асосий ёндашувлар муҳокама қилинди. «Дала тадқиқотлари» давомида вазирликлар ва идораларда учрашувлар ўтказилди, асосий маълумотлар йиғилди, бунинг асосида иқтисодиётнинг ҳозирги ҳолати таҳлил қилинди. Экспертларнинг таклиф ва мулоҳазаларини инобатга олган ҳолда, Ўзбекистонни ривожлантириш стратегиясининг 2035 йилгача мўлжалланган концепциясининг дастлабки нусхаси тайёрланди. 2018 йил декабр ойида Ўзбекистон Республикаси Президенти идораси вакиллари учун Тараққиёт стратегияси лойиҳасининг тақдимоти бўлиб ўтди.\n2019 йил 5-6 феврал кунлари Тошкентда бўлиб ўтган «Ўзбекистон 2035» иккинчи халқаро форуми Ўзбекистон Республикасининг 2035 йилгача ривожланиш стратегияси концепцияси устида ишлашнинг навбатдаги босқичи бўлди. Концепциянинг кенг қамровли муҳокамаларида депутатлар, давлат органлари, илмий ва таълим муассасалари, халқаро ташкилотлар вакиллари томонидан қимматли мулоҳазалар ва тавсиялар берилди. Қабул қилинган фикрлар Стратегия концепцияси лойиҳасининг материаллари шарҳлар асосида такомиллаштирилди ва тўлдирилди.\nЖамоатчилик эшитишларида Ўзбекистоннинг барча фуқаролари, жинси, миллати ва фаолият туридан қатъий назар, иштирок этиши мумкин. Шарҳлар ва фикрлар жамоатчилик эшитишлари бошланган кундан 30 кун давом этади.\nЖамоатчилик эшитишлари давомида қабул қилинган фикр ва мулоҳазалар асосида Стратегия концепцияси лойиҳаси қайта кўриб чиқилиб мамлакат раҳбариятига тақдим этиш учун тайёрланади.\n«BUYUK KELAJAK» ХННТ Ўзбекистон фуқароларини Стратегия концепцияси лойиҳасининг материалларини муҳокама қилишда uzbekistan2035.uz/uz сайтида шарҳлар қолдириш орқали фаол иштирок этишга чорлайди. Юртимиз келажагига бефарқ бўлманг!\nБатафсил маълумот олиш учун «BUYUK KELAJAK» ахборот марказига мурожаат қилинг: pr@buyukkelajak.uz


Rost24 - Анора Содиқова: "Шижоатни, жасоратни ўрганайлик"\n27 июнь — Матбуот ва ОАВ ходимлари куни\n“Rost24.uz” сайти бош муҳаррири:\n— Ҳамма даврларда ҳам журналистларга осон бўлмаган. Бу касбни билиб туриб танлаганмиз. Журналистика курашишни талаб қиладиган соҳа. Матбуот ва оммавий ахборот воситаларини тўртинчи ҳокимият даражасига чиқишини истаймиз. Бугун биз шу кучга тўлақонли эга бўлиш учун ҳаракат қиляпмиз.\nЎзбек журналистикасининг эркинлиги, ютуқлари ҳақида гапирилганда кўпчилик аввалги давр билан қиёслашга ўрганиб қолди. Бундай солиштириш у қадар тўғри эмас, назаримда. Чунки журналистикамизни аввалги вазияти билан қиёслагандан кўра, “Аслида журналистика қандай бўлиши керак?” деган савол нуқтаи назар билан қарашимиз лозим.\nСоҳамизнинг бугунги натижалари учун кимгадир раҳмат айтишимиз шарт эмас. Ўзи шундай бўлиши, бундан ҳам яхшироқ бўлиши керак-да. Ҳамкасбларимга шуни айтган бўлардимки, олдинга янаям катта мақсадлар қўйиб, ҳақиқий тўртинчи ҳокимият бўлишга интилайлик.\nБиласизми, демократия анча ривожланган давлатларда матбуот ва оммавий ахборот воситаларига нисбатан биринчи ҳокимият сифатида ҳам қарашади. Бу журналистиканинг кучида кўринади. Шунинг учун кучли мамлакатларда кучли журналистика барқарор тараққиётнинг асосий омилларидан бири сифатида ўзини кўрсатган. Ўзбек журналистикаси ҳам ана шундай майдонга чиқиши керак. Бунинг учун эса энг аввало, жамиятнинг, иқтисодиётнинг ривожланишида шаффофлик муҳим.\nНима учун айнан 27 июнь – Матбуот ва ОАВ ходимлари куни сифатида нишонланишини биласиз-ку. Чунки бу кунда илк миллий нашримиз “Тараққий” чоп этила бошланган.\nБу кунни байрам сифатида нишонлар эканмиз, мустамлакачилик замонидаги ўша оғир вазиятларда миллий матбуотимизнинг пойдеворини қўйган инсонлардан шижоатни, жасоратни ўрганайлик, улардан руҳ олайлик. Улар миллат қайғуси билан яшаган. Биз ҳам аждод журналистларнинг шу жиҳатларидан ўрнак олайлик. Бу кун уларни ёдимизга соладиган ва бизга яна куч-ғайрат бағишлайдиган кун бўлсин. Байрам баҳона жасур маърифатпарварларимизни эслаб, ҳамкасблармизнинг уларга муносиб бўлишини тилаб қоламан.\n2021 йил 27 июнь\nТег: Журналистика ОАВ байрам газета\nАнорахон сизга омад. Муваффакиятлар тилаймиз. Оллох бизларни бирликда, хамжихатликда килсин.\nГазетадан олиб берилганда, мақола эълон қилинган манба билан бир хил бўлиши керак. "Рост24.уз" ҳам буни ҳисобга олиб, материал "Ҳуррият"да қандай эълон қилинган бўлса, ўшандай кўчириб бериши лозим эди! Лекин ҳозир газетада бошқа, бизларда бошқача-ку.\nБайрамлар Муборак, омад ишларингизга.


Ўзбекистон Республикасининг 2021 йилнинг I ярим йиллик учун Тўлов баланси, халқаро инвестицион позицияси ва ташқи қарзи бўйича нашрига қисқача маълумот - Ўзбекистон Республикаси Марказий банки\nЎзбекистон Республикасининг 2021 йилнинг I ярим йиллик учун Тўлов баланси, халқаро инвестицион позицияси ва ташқи қарзи бўйича нашрига қисқача маълумот\nЯнгиланган сана: 23 Сен 2021, 19:17\n2021 йилнинг I ярим йиллиги давомида Ўзбекистон Республикаси тўлов баланси кўрсаткичларининг шаклланишига коронакризис шароитида ички ва ташқи бозорлардаги тикланиш, ташқи савдо айланмасининг ва пул ўтказмалари хажмларининг ўсиши, глобал бизнес фаолиятининг аста-секинлик билан мувозанатлашуви каби омиллар ўз таъсирини кўрсатди.\nЮқоридаги омиллар таъсирида 2021 йилнинг I ярим йиллиги учун жорий операциялар ҳисоби дефицити 3,3 млрд. доллар (2020 йилнинг I ярим йиллигида 1,9 млрд. доллар) миқдорида шаклланди. Бунда, савдо балансининг (товарлар ва хизматлар) манфий сальдоси (5,8 млрд. доллар) бирламчи ва иккиламчи даромадларнинг ижобий сальдоси (2,5 млрд. доллар) ҳисобига қисман қопланди.\nМолиявий ҳисобнинг манфий сальдоси 13 фоизга ёки 403,3 млн. долларга ўсиб, жорий йилнинг I ярим йиллиги якуни бўйича 3,6 млрд. долларни ташкил этди. Бунда, молиявий ҳисоб дефицитининг ўсишига молиявий активларнинг таркибида захира активларининг “валюта ва депозитлар” компоненти 781,7 млн. долларга камайиши ҳамда молиявий мажбуриятларнинг асосан “кредитлар ва қарзлар”, “тўғридан-тўғри инвестициялар” ва “портфель инвестициялар” бўйича 3,3 млрд. долларга ўсиши асосий сабаб бўлди.\n2021 йилнинг I ярим йиллигида мамлакатнинг чет эл валютасидаги активлари 66,1 млрд. долларни, ташқи мажбуриятларининг ҳажми эса 48,3 млрд. долларни ташкил этди. Шу муносабат билан, Ўзбекистон Республикасининг соф инвестицион позицияси йил бошига нисбатан 12 фоизга ёки 2,4 млрд. долларга қисқариб, жорий йилнинг 1 июль ҳолатига 17,8 млрд. долларни ташкил этди.\nЎзбекистон Республикасининг умумий ташқи қарзи ҳажми жорий йилнинг бошига нисбатан 6 фоизга ёки 2,0 млрд. долларга ошган ҳолда, 2021 йил 1 июль ҳолатига 35,9 млрд. долларни (жорий йилнинг 1 январь ҳолатига 33,8 млрд. доллар) ташкил қилди. Хусусан, йил бошига нисбатан давлат ташқи қарзи 3 фоизга ёки 627,9 млн. долларга ўсиб 22,0 млрд. долларни, давлат томонидан кафолатланмаган ташқи қарз эса 11 фоизга ёки 1,4 млрд. долларга ўсиб 13,9 млрд. долларни ташкил этди.\n2021 йилнинг 9 ойи якунлари учун тўлов баланси жорий операциялар ҳисобининг дастлабки кўрсаткичлари\n“Мижозларни рақамли идентификация қилиш тартиби тўғрисида”ги низомга шарҳ\nОхирги янгиланиш: 26.10.2021, 12:49 (GMT+5)\nҲозир сайтда: рўйҳатдан ўтганлар - 0, меҳмонлар - 311


2020 йил Сентябр ойи учун бузоқ буржи мунажжимлар башорати - Tushlar-tabiri.uz\n2020 йил Сентябр ойи учун бузоқ буржи мунажжимлар башорати\nСентябр 2020 йил учун мунажжимлар башорати: Сентябр\n2020 — йил сентябр ойи бузоқ буржи вакиллари учун мунажжимлар башоратига кўра, ушбу ой уларнинг ҳаётида қийинчиликларга бой сананлади, ушбу ойда сизнинг бошингизга қийинчиликлар ёпирила бошлайди. Қора кунлар ёруғ кунларга ўзгади рва аксинча. Бу даврда сиз хатоларни таҳлил қилишингиз ва улардан сабоқ олишингиз керак, омадлардан эса оддий қувонинг. Сентябр ойи бузоқ буржи вакиллари учун севги мунажжимлар башоратида фикрларингиз ва ҳис-туйғуларингизга тез-тез қулоқ тутишингиз тавсия қилинади. Ҳис-туйғуларингизни тўғри таҳлил қилиш қобилияти жуфтингиз билан ўзаро муносабатларингизнинг яхшиланишига ёрдам беради.\nБузоқ буржи – Аёллар\n2020-йил сентябр ойида муносабат қуришни истаган ёлғиз бузоқ буржи вакиллари жуфт танлашда ўз сезгиларига тўлиқ таяниши тавсия этилади. Бу ойда сиз жуда кўп эркаклар билан танишасиз ва мулоқот қиласиз, кўплаб ошиқларингиз пайдо бўлади, улар орасида сиз жиддий муносабат қуриш учун муносиб бўлган инсонни танлашни бошлайсиз. Турмушга чиққан ёки муносабатда бўлган бузоқ буржи вакилаларига дам олиш ва жуфти қаратаётган эътибордан баҳраманд бўлиш, ўзини рашк ва шубҳа билан қийноққа солинмаслиги тавсия этилади, хотиржам бо’лишингиз мумкин: жуфтингиз сизга содиқ. Бузоқ буржи остида туғилган баъзи аёлларга собиқ севгилиси эски муносабатларни қайта тиклашни таклиф қилади. Бундай вазиятда, яна хато қилмаслик учун ажралиш сабабларини эсга олиш даркор.\nСентябр ойида бузоқ бурж вакилаларига таълим олишлари тавсия этилади. Янги касб ўрганиш ёки малака ошириш курсларида ўқиш сизга яқин келажакда кўп фойда келтиради. Янги билимлар мартабангиз кўтарилиши ва молиявий фойда олиш учун кўп имкониятлар беради. Ойнинг иккинчи ўн кунида бузоқ буржи вакилалари турли безакларга пул сарфламасликлари агар керак бўлса, уй учун нарса сотиб олиш (б/у) олдин ишлатилган нарсалар эълонларига эътибор қаратиши керак, шу тарзда анча пул тежашингиз мумкин. Сентябр ойи охирида сиз севимли машғулотларингизга пул тикиб бизнес яратиш ёки инвестиция қилишга ҳаракат қилиб кўришингиз мумкин\nСентябр ойида бузоқ буржининг ёлғиз эркак вакиллари аёлларнинг эътиборида бўладилар, улар аёллар орасида машҳур бўлиб, кўп аёллар билан танишадила ва қисқа муддатли муносабатлар ўрнатадилар. Бутун ой танишув ва учрашувларнинг калейдоскопида ўтади. Ўзаро жиддий муносабатларни хоҳлайдиган эркаклар муносиб қизни учратганлигини пайқамаслиги ва бахтли муносабат қуришни қўлдан бой бериши мумкин. Сизга енгил муносабатларни бас қилиб, ёқтирган қизингизга эътиборлироқ бўлишингиз тавсия этилади. Ушбу буржнинг турмуш қурган вакиллари узоқ муддатдан бери давом этиб келаётган муносабатларга янгилик олиб киришингиз тавсия этилади, сизнинг бу саъй-ҳаракатларингиз жуфтингиз томонидан қувонч билан қабул қилинишини, у бирга вақт ўтказишдан бахтли бўлишини таъкидлайди. Ўзаро муносабатларингизда иккинчи “асал ойи” бошланади.\nСентябр ойида, бузоқ буржи вакиллари инвестицияга ҳаракат қилиб ўзларини синаб кўришлари мумкин, шунингдек ўз бизнесини очиш ҳам муваффақиятли бўлади. Ойнинг биринчи ўн кунлигида, иш фаолиятини тўғри ташкил этиш ва реклама кампаниялари билан ҳамкорлик ўрнатиш муваффақиятли бўлади. Бузоқ буржи вакиллари ойнинг иккинчи ўн кунлигида бизнесдаги даромад ва харажатларни ҳисоблаш тавсия этилади. Бу бизнесингизнинг гуллаб-яшнашига сабаб бўлади. Кўп ишбилармонлар дастлабки даврда ишд лекин бу ишни ташлашн кўнгли қолади, аммо бошланган ишни ташлаб қўйиш керак эмас.


Ўзбекистон аҳолисини кўпроқ уй-жой-коммунал муаммолари қизиқтирмоқда\n19:23 / 15.10.2015\nЎзбекистон аҳолиси билан кенг кўламда ташвиқот ва истеъмолчилар ҳуқуқларини ҳимоя қилиш тизимини тарғибот қилиш ишлари олиб борилгани натижасида фуқароларнинг Ўзбекистон Давлат рақобат қўмитасига мурожаатлари сони ошгани кузатилмоқда. Бу истеъмолчилик маданиятининг ўсаётганидан дарак беради.\n2015 йилнинг 9 ойи давомида истеъмолчилардан 3647 та мурожаат келиб тушган, улардан 2357 таси ёзма равишда, 1290 таси эса ишонч телефонлари орқали билдирилган. Барча мурожаатлар кўриб чиқилиб, уларга тегишли жавоблар берилган.\nМурожаатларнинг 58,2 фоизи коммунал хизмат кўрсатиш соҳасига, 18,9 фоизи савдо ва умумий овқатланиш соҳасига, 9,8 фоизи транспорт, алоқа ва коммуникация хизматлари соҳасига ҳамда қолган 13,1 фоизи бошқа соҳаларга тўғри келган.\nКоммунал хизматлар кўрсатиш билан боғлиқ муаммоларни тезкорлик билан ҳал қилиш учун газ ва электр таъминоти ташкилотлари ва бошқа коммунал хизмат кўрсатиш корхоналарининг барча филиалларида жорий йилнинг 9 ойида қўмита мутахассислари иштирокида истеъмолчиларни қабул қилиш амалга оширилди. Бундан ташқари, газ, электр энергия ва бошқа коммунал хизматлар истеъмолчилари туман бўлимлари томонидан уларнинг ҳақ-ҳуқуқлари камситилиши масалалари бўйича Давлат рақобат қўмитаси вакилларига бевосита мурожаат қилишлари мумкин.\nДавлат рақобат қўмитаси вакиллари томонидан истеъмолчилардан 4926 та мурожаат қабул қилинган, улардан 3237 таси газ таъминоти, 1572 таси электр энергия таъминоти, 117 таси бошқа коммунал масалалар билан боғлиқ бўлган. 3407 нафар истеъмолчига тегишли тушунтириш берилган, 1293 нафарига эса муаммолар жойида ҳал қилинган.\nЁзма мурожаатлардан 93,5 фоизи истеъмолчилар фойдасига ҳал қилинган. Телефон орқали олинган мурожаатлардан 62,4 фоизи бўйича тегишли чоралар қабул қилинган, 37,6 фоизи бўйича Давлат рақобат қўмитаси ваколати доирасида тегишли тушунтиришлар берилган.


Ўтган йили Ўзбекистон дунёнинг 182 мамлакати билан савдо муносабатларини ҳаётга тадбиқ этди\nТОШКЕНТ, 21 январь. /«Дунё» АА/. Ўзбекистон ўтган йили жаҳоннинг 182 мамлакати билан савдо муносабатларини амалга оширди, деб хабар бермоқда «Дунё» АА мухбири Давлат статистика қўмитаси маълумотларига таянган ҳолда.\nТашқи савдо айланмасининг энг кўп ҳажми Россия Федерацияси ва Хитой Халқ Республикаси ҳиссасига тўғри келмоқда - 17,9% ва 17,7%. Кейинги ўринларни Қозоғистон (9,3%), Туркия (8,1%), Корея Республикаси (4,5%), Қирғизистон (2,3%) ва Туркманистон (2,1%) банд этган.\nЎзбекистоннинг ташқи иқтисодий фаолият бўйича 20 та йирик шерик мамлакатлари орасида, жумладан, Афғонистон, Қирғизистон ва Тожикистон каби уч давлат билан фаол ташқи савдо баланси кузатилади.\nЭслатиб ўтамиз: ўтган йил якунлари бўйича ташқи савдо айланмаси 42,1 миллиард АҚШ долларига етди. Бу 2020 йилнинг шу даврига солиштирганда 5,8 миллиард долларга кўпдир (ўсиш 16 фоиз). Экспорт 16,6 миллиард долларни (2020 йилнинг январь-декабрь ойларига таққослаганда ўсиш 10 фоиз), импорт эса 25,5 миллиард долларни (2020 йилнинг январь-декабрь ойларига таққослаганда ўсиш 20,4 фоиз) ташкил қилди. Натижада ташқи савдо айланмаси сальдоси -8850,4 миллион доллар миқдоридаги пассив балансни ташкил этди.\nЎзбекистон январь-апрель ойларида 30,8 м...\nЎзбекистон давлат статистика қўмитаси маълумотига кўра, мамлакатимиз жорий йил январь-апре...\nЎзбекистон маҳсулотлари Жанубий Кореядаг...\nЎзбекистон маҳсулотлари Жанубий Кореядаги халқаро кўргазмада тақдим этилди...\nЎзбекистон 2020 йилда 18 та хорижий давл...\nЎзбекистон Давлат статистика қўмитаси маълумотига кўра, Ўзбекистон 2020 йилда 18 та хорижи...


Тирноқларда акс этган ташхис... Афиша\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Тирноқларда акс этган ташхис... 11:27, 11 октябрь 2016\tҲар бир бармоғимиз маълум бир ички аъзо билан бевосита боғланган. Масалан, бош бармоқ — мия, кўрсаткич бармоқ — ўпка, ўрта бармоқ — ингичка ичак, номсиз бармоқ — юрак, кичик бармоғимиз эса буйрак билан алоқадор. Уларнинг бу боғланиши оқибатида аъзолардаги турли салбий ўзгаришлар тирноқларда ҳам акс этади. • Сарғиш-жигарранг тусдаги тирноқ — замбуруғли касалликлардан, псориаз, дерматоз, гепатит билан оғриш оқибати, чекиш ва антибиотикларни кўп қабул қилинганидан далолат.\n• Тирноқдаги бўйлама чизиқлар овқатни яхши ҳазм қилмаслик, овқатланиш тартибига риоя этмаслик, бошланғич ревматизм ва тишлардаги муаммолардан дарак беради.\n• Тирноқдаги кўндаланг чизиқлар буйрак, жигар, ошқозон-ичаклар фаолиятидаги бузилишлар натижасида пайдо бўлади.\n• Юрак ва ўпкада касалликлар бўлса, тирноқлар ҳаддан ортиқ қавариб, бўртиб чиқади.\n• Ботиқ тирноқ эса организмда темир моддаси камлигидан юзага келади. • Тирноқнинг рангсизлиги, хиралигига қамқонлик сабаб бўлади.\n• Тирноқлар остидаги терининг қизариб кетиши қон босими ошганида кузатилади.\n• Кўкиш тусдаги тирноқлар эгасининг юраги нимжон бўлиши мумкин.\n• Тирноқ устидаги оқ доғлар организмда руҳ моддаси камлигидан юзага келади, айнан шу модда тирноқлар мустаҳкам бўлишига жавоб беради.\n• Тирноқ ўсиб чиқадиган жойдаги ярим ой шакли катта бўлса тахикардия, умуман бўлмаслиги юрак неврози натижаси ҳисобланади.


hidoyat.uz – “Мовароуннаҳр” нашриётининг сайти - НАВФАЛ ИБН ҲОРИС розияллоҳу анҳу)\nНАВФАЛ ИБН ҲОРИС розияллоҳу анҳу)\n2018 йил 14 январ\nНавфал ибн Ҳорис ибн Абдулмутталиб (розияллоҳу анҳу) Пайғамбаримиз (соллаллоҳу алайҳи ва саллам)нинг амакиваччалари, Абу Суфён ибн Ҳориснинг акаси. Ҳадис китоблари ва тарихий манбаларда тўнғич ўғлига нисбатан Абу Ҳорис (Ҳориснинг отаси) деган куняси бўлгани қайд этилган.\nНавфал ибн Ҳорис (розияллоҳу анҳу) Қурайш қабиласининг Бану Ҳошим уруғида дунёга келган. Унинг таваллуд санаси ёки неча ёшда вафот этгани ҳақида маълумотлар учрамайди. Шуниси маълумки, Навфал ибн Ҳорис амакиси Ҳамза ва Аббос (розияллоҳу анҳумо)дан катта бўлган.\nОтаси Ҳорис ибн Абдулмутталиб ибн Ҳошим ибн Абдуманноф ибн Қусай Расулуллоҳ (соллаллоҳу алайҳи ва саллам)га амаки бўлади. Унинг пайғамбарлик давригача яшагани, мусулмон бўлгани ҳақида маълумотлар мавжуд эмас.\nОнаси Ғозия бинт Қайс ибн Ториф ибн Абдулуззо ибн Омира ибн Умайра. Унинг ҳам исломни қабул қилган-қилмагани ҳақида маълумотлар йўқ.\nНавфал ибн Ҳорис (розияллоҳу анҳу)нинг Ҳорис, Абдуллоҳ, Абдураҳмон, Робиа, Саид, Муғира исмли ўғиллари ҳамда Умму Саид, Умму Муғира ва Умму Ҳаким исмли қизлари бўлган. Улар ичида Абдуллоҳ ибн Навфал Расулуллоҳ (соллаллоҳу алайҳи ва саллам)га жуда ўхшаш бўлиб, Мадина шаҳрининг биринчи қозиси бўлган. Умму Саид фиқҳда кучлилиги, Умму Муғира эса Али ибн Абу Толибга яқинлиги билан ажралиб турган.\nУ қабиласининг энг бадавлат кишиларидан бўлиб, саховати билан ҳам машҳур эди. Мусулмон бўлгунига қадар Навфал (розияллоҳу анҳу) амакиси Аббос билан шерикчиликда иш олиб борар эди. Рисолатнинг илк даврида Навфал ибн Ҳорис қалбида мойиллик бўлса-да, Ислом динини қабул қилмай турган.\nҲижратдан кейин бўлиб ўтган Бадр жангида мажбуран маккаликлар томонида урушга чиққан. Жангда мушриклар енгилгач, асир тушади ва мингта найза эвазига ўзини озод қилади.\nНавфал ибн Ҳорис (розияллоҳу анҳу) Бадр жангидан сўнг, Аббос ибн Абдулмутталиб билан бир вақтда мусулмон бўлди. Шундан кейин, иккови ҳам Маккага қайтиб кетдилар. Манбаларда Бану Ҳошимдан Ислом динини қабул қилганларнинг энг ёши улуғи бўлгани қайд этилади.\nНавфал ибн Ҳорис (розияллоҳу анҳу) Хандақ жанги кунлари Аббос (розияллоҳу анҳу) билан бирга Мадинага ҳижрат қилди. Расулуллоҳ (соллаллоҳу алайҳи ва саллам) масжидлари олдидан иккисига ҳовли-жой ажратиб бердилар. Ўша вақтдаги одатга кўра, Пайғамбар Навфал ибн Ҳорисни жоҳилият давридаги ҳамкори Аббос ибн Абдулмутталиб билан биродар қилиб қўйдилар.\nПайғамбаримиз (алайҳиссалом) ҳазрат Навфал ҳақида фақат яхши гапларни айтардилар. У зот Расулуллоҳ (соллаллоҳу алайҳи ва саллам)га кучли муҳаббат билан боғланган, қувватли имон ва жасоратли қалб эгаси эди.\nНавфал ибн Ҳорис (розияллоҳу анҳу) «Байъатур ризвон»да ҳамда Макка, Ҳунайн ва Тоиф фатҳларида иштирок этди. Ҳунайн жангида у Пайғамбар (алайҳиссалом)нинг ўнг томонларида турган ва жанг учун уч мингта найза берган.\nНавфал ибн Ҳорис (розияллоҳу анҳу) Абу Бакр Сиддиқ ва Умар ибн Хаттоб (розияллоҳу анҳу) халифаликлари даврини ҳам кўрган. У кишидан ривоят қилинган ҳадисларининг аниқ сони маълум эмас.\nНавфал ибн Ҳорис (розияллоҳу анҳу) 15/636 йил, баъзи манбаларга кўра ҳижрий 20-йили (милодий 641 й.) Умар ибн Хаттоб (розияллоҳу анҳу) халифалиги даврида вафот этган. Жанозани халифа ҳазрат Умар (розияллоҳу анҳу)нинг ўзлари ўқиганлар, Бақиъ қабристонига дафн этилган.\n“Мўъжамус саҳобаˮ, “Ал-Исоба фий тамйизис саҳобаˮ,\n“Усудул ғоба фий маърифатис саҳобаˮ китоблари асосида\n1039 марта ўқилган.


Қирғизистонда сайлов: Собиқ ҳоким аравонлик ўқитувчиларни 2010 йил билан “қўрқитди” « Ўзбекистон Халқ Ҳаракати\n30 September 2020 - 18:15\nЎш вилояти Аравон тумани собиқ ҳокими, “Биримдик” партиясининг тумандаги сайлов штаби раҳбари Шамил Артиқов ўқитувчилар билан учрашувда уларни 1990 ва 2010 йилдаги этник низолар билан “қўрқитгани” тўғрисидаги аудиоёзув ижтимоий тармоқларнинг қирғиз контентида кенг муҳокама қилинмоқда.\nСобиқ ҳоким ўқитувчиларга 2010 йилда “20та қуролланган қирғиз Аравонга кириб келаётганида” уларни ким тўхтатиб қолганини “эслатиб қўйган”.\nШамил Артиқов Озодлик радиоси қирғиз хизматига бу гапларни Аравон туман ўқитувчилари билан учрашувда айтганини тасдиқлади ва бу сўзлари учун “ҳеч кимдан қўрқмаслигини” таъкидлади.\nЎш вилоят милицияси мазкур воқеа юзасидан дастлабки тергов ишлари бошланганини билдирди. Аммо ҳозирча бу гапларни ҳақиқатан ҳам Шамил Артиқов айтганини тасдиқловчи далил-исбот йўқлигини урғулади.\nБир неча кун аввал ижтимоий тармоқларнинг қирғиз контентида кенг тарқала бошланган аудиоёзувда Аравон тумани собиқ ҳокими, “Биримдик” партиясининг тумандаги сайлов штаби раҳбари Шамил Артиқов экани таҳмин қилинаётган шахс ўқитувчиларга қарата мана бундай гапларни айтган:\n“Икки-уч минг сўм пул оламиз деб бошқаларга кетсангиз, эртага вақти келади. Эртага икки минг сўм билан ишсиз қоласизлар. Мен очиғини айтай, сизларнинг ҳар бирингизнинг исм-шарифингиз менда бор. Мен штаб раҳбари сифатида ким қайси партия учун ишлаётганини яхши биламан. Беш йил депутат бўлиб, ҳеч нарса қилмаган одамлар ортидан 5-10 сўм учун сотилиб кетасизми? Айтиб қўяй, бу уят! Ўқитувчиларнинг юзини ерга қаратганлар сизларсизлар! Бугунги кунда ўқитувчи халқни ўз ортидан етаклаб, президентнинг сиёсатини олға суриши лозим. Туғандар (ўзбекчада- қариндошлар, қардошлар, яқинлар деганга яқин маънони беради-муҳаррир), 1990 йилда нима бўлган эдик? Эсингизда борми? 2010 йилда нима бўлдик? Йигирмата милтиқли қирғиз бостириб келганида “Еттиоғайни”да йўлини тўсиб, биз киргизмай қўйганмиз. Ўша жойда биз сизлар ҳақингизда қайғурганмиз. Сизлар эса бугун бизни эмас, 2 минг сўм пулни ўйлаяпсиз. Бироз ақлингизни йиғинг!”\nШамил Артиқов 29 сентябрь куни Озодлик радиоси қирғиз хизматига бу гапларни Аравон туман ўқитувчилари билан учрашувда айтганини тасдиқлади ва бу сўзлари учун “ҳеч кимдан қўрқмаслигини” таъкидлади.\n-Мен бу гапларни яхши ниятда гапирганман. Бу ерда бошқа масала йўқ. Ҳозир ҳеч кимдан қўрқмайдиган замон. Мен ҳурмат билан, ўқитувчи сифатида гапирганман. Ўз вақти келганида бу гапларимга ўзим баҳо бераман,– деди Шамил Артиқов.\nСобиқ ҳокимнинг ўқитувчилар билан бўлган учрашувда айтган гапларини Ўш вилоят милицияси дастлабки тергов жараёнида ўргана бошлади.\n-Овоз кимга таалуқли экани, номлари айтилган шахслар бу гапни қаерда ва қай тарзда айтганини аниқлаш ишлари бошланди. Биз фақат юридик далил-исботларга таянган ҳолдагина аниқ бир гап айта оламиз. Ҳозирча бу гапларни Шамил Артиқов айтган, деб тасдиқлай олмаймиз. Тергов эндигина бошланди,-деди Ўш вилоят милицияси расмий вакили Жениш Аширбаев.\nАйни пайтда мазкур аудиоёзувни Марказий сайлов комиссияси ҳам мустақил текшира бошлади. Комиссия аъзоси Атир Абдрахматованинг билдиришича, бу воқеа Марказий сайлов комиссиясининг Миллий хавфсизлик хизмати, Бош прокуратура,ва ички ишлар вазирлиги вакилларидан иборат махсус ишчи гуруҳи томонидан ўрганилмоқда.\n“Биримдик” партияси ҳозирча бу воқеа юзасидан расман муносабат билдирмади. Шамил Артиқов 2009 йилда Боткен вилояти Қадамжой туманига ҳокимлик қилган. Кейин 2014 йилгача Аравон тумани ҳокими бўлган.2014 йилда тумандаги мактаблардан бирида Ўзбекистон республикаси гимни янграгани ортидан ҳоким лавозимидан бўшатилган ва 2015 йилда парламент депутатлигига сайланган.\n20 сентябрь куни Ўш вилоятининг Аравон туманида “Мекеним Киргизстан” (“Ватаним Қирғизистон”) ва “Биримдик” (“Бирдамлик”) партияси тарафдорлари ўртасида оммавий муштлашув содир этилган эди.\nАравондаги муштлашув ортидан Марказий сайлов комиссияси қарори билан парламент депутатлигига номзод бўлган икки киши – “Биримдик” партияси номзоди Шукрулло Файзуллаев ва “Мекеним Киргизстан” партияси номзоди Илҳом Маннонов сайловдан четлатилди.\nҚирғизистонда навбатдаги парламент сайловлари 2020 йил 4 октябрда бўлиб ўтади. Унда 16 та партия иштирок этади.